sagorsarker/bangla-wikipedia huggingface dataset:
শহীদ ১২৯

শহীদ ১২৯ (ফার্সি: شاهد ١٢٩) ইরানের তৈরি চালকবিহীন গোয়েন্দা বিমান (ড্রোন)। এ ড্রোন ইসরাইলসহ মধ্যপ্রাচ্যের অধিকাংশ দেশের ওপর দিয়ে খুব নিচু হয়ে উড়ে যেতে সক্ষম। ইরান ঘোষণা করেছে যে, এসব ক্ষেপণাস্ত্র ৫০ সেকেন্ডের মধ্যে যে কোনো বড় টার্গেট ডুবিয়ে দিতে সক্ষম।
শহীদ ১২৯ এর পাল্লা ২ হাজার কিলোমিটার বা এক হাজার ২৪০ মাইল। তাতে বোমা ও ক্ষেপণাস্ত্র বসানো যাবে এবং এ ড্রোন গোয়েন্দা পর্যবেক্ষণ ও যুদ্ধে অংশগ্রহণে সক্ষম। আইআরজিসির মহাকাশ গবেষণা সংস্থার প্রধান আমির আলী হাজীজাদেহ বলেছেন, তারা মার্কিন ড্রোনের অনুরূপ ড্রোন নির্মাণের চেষ্টা করছেন। ২০১১ সালে ইরান একটি চালকবিহীন মার্কিন গোয়েন্দা বিমান ইলেক্ট্রনিক যন্ত্রপাতির সাহায্যে ভূপাতিত করার দাবি করে যদিও যুক্তরাষ্ট্র ইরানের দাবি নাকচ করে দিয়েছে।
শহীদ-১২৯ এর সঙ্গে ২০১১ সালে ভূপাতিত মার্কিন ড্রোনের কোনো সাদৃশ্য আছে কিনা তা স্পষ্ট নয়। উপসাগরে যুক্তরাষ্ট্র ও তার মিত্রদের বৃহত্তম একটি নৌ মহড়ার পর ইরান এ ড্রোন উদ্বোধন করেছে।
মনুষ্যবিহীন যুদ্ধবিমান (ড্রোন)

মনুষ্যবিহীন যুদ্ধবিমান () যা যুদ্ধ ড্রোন বা ড্রোন হিসেবে পরিচিত এক ধরনের মনুষ্যবিহীন আকাশযান। এগুলোতে কোনো চালকের প্রয়োজন হয় না।
জঙ্গিবাদ ও সন্ত্রাসবাদের গোপন তথ্য হাতিয়ে নেওয়ার জন্য খুবই চমৎকার এটি। ভিভিআইপিদের অতিরিক্ত নিরাপত্তার স্বার্থে অনতিবিলম্বে ডিজিএফআই ডিরেক্টরেট জেনারেল অফ ফোর্সেস ইন্টেলিজেন্স ড্রোন আনার সিদ্ধান্ত নিয়েছে। 
মনুষ্যবিহীন ড্রোন যুদ্ধবিমানগুলোতে সংবেদনশীল যন্ত্র ও ক্যামেরা থাকে। ওই ক্যামেরার মাধ্যমে গৃহীত ভিডিওচিত্র ভূমি থেকে বিমান নিয়ন্ত্রণকারী অপারেটরের কাছে পৌঁছে দেয়া হয়। আকাশসীমায় গুপ্তচরবৃত্তি চালানো, নিজ দেশের আকাশসীমা পাহারা দেয়া, আবহাওয়া পর্যবেক্ষণ, শত্রুদের বেতার ও রাডার সিস্টেমে ব্যাঘাত ঘটানো, আড়ি পেতে তথ্য জোগাড় করা থেকে শুরু করে প্রয়োজনে আরও ব্যাপক ভূমিকা পালন করতে পারে এ বিমান। এসব বিমান পাইলটবিহীন হওয়ায় যুদ্ধে পাইলটের মৃত্যুঝুঁকি থাকে না তাই যে কোনো পরিস্থিতিতে এ ধরনের বিমান ব্যবহার করা যায়।
পাইলট না থাকায় ককপিট, অক্সিজেন সাপ্লাই সহ অনেক কিছুর প্রয়োজন হয় না।
ফলে এতে অধিক অস্ত্র বহন করা যায়।</ref>
ক্লেয়ার টেলর

সামান্থা ক্লেয়ার টেলর, এমবিই (; জন্ম: ২৫ সেপ্টেম্বর, ১৯৭৫) ইংল্যান্ডের সাবেক আন্তর্জাতিক প্রমিলা ক্রিকেট তারকা। শীর্ষসারির ব্যাটসম্যান ও প্রথম মহিলা ক্রিকেটার হিসেবে উইজডেন বর্ষসেরা ক্রিকেটারের মর্যাদা পেয়েছেন। একবিংশ শতকের প্রথম দশকে সহ-খেলোয়াড় শার্লত এডওয়ার্ডসের সাথে ইংল্যান্ডের ব্যাটিংয়ের নেতৃত্ব দেন। উভয়ে সম্মিলিতভাবে তিন সহস্রাধিক রান সংগ্রহ করেন। এছাড়াও, ২০০৯ সালে দলের দু’টি বিশ্বকাপ শিরোপা জয়ে মুখ্য ভূমিকা রেখেছেন ক্লেয়ার টেলর।
সামান্থা টেলর বাকিংহ্যামশায়ারের আমারশ্যাম এলাকায় ক্রীড়া পরিবারে জন্মগ্রহণ করেন। ১৩ বছর বয়স পর্যন্ত তিনি কোন ধরনের ক্রিকেট খেলেননি। তারপরও চার বছর পরই মহিলা কাউন্টি ক্রিকেটে মে, ১৯৯৩ সালে টেমস্‌ ভ্যালি দলের পক্ষে অভিষিক্ত হতে পেরেছেন। শুরুতে উইকেট-রক্ষকের ভূমিকায় নামেন মূলতঃ ব্যাটিং সীমাবদ্ধতার কারণে। ফলে, ইংল্যান্ড দলে থাকার ব্যাপারে সংগ্রাম করতে থাকেন।
এপ্রিল, ১৯৯৮ সালে আন্তর্জাতিক ক্রিকেটে অভিষেক ঘটে তার। প্রতিপক্ষ অস্ট্রেলিয়া জাতীয় মহিলা ক্রিকেট দলের বিপক্ষে অনুষ্ঠিত চতুর্থ একদিনের আন্তর্জাতিক ক্রিকেটে তিনি মাত্র এক রান করেছিলেন। এ খেলায় ইংল্যান্ডের ভরাডুবি ঘটেছিল। এর দুই বছরের মধ্যেই দলের অন্যতম নিয়মিত খেলোয়াড়ে পরিণত হন তিনি। ২০০০ সালের বিশ্বকাপে তিনি তেমন ভালো করতে পারেননি, তাই তিনি পূর্ণাঙ্গ ক্রিকেটার হবার লক্ষ্যে চাকরি ছেড়ে দেন। এরফলে পাঁচ বছরের মধ্যে তিনি মহিলাদের ক্রিকেটে অন্যতম শীর্ষস্থানীয় ব্যাটসম্যানের আসন অলঙ্কৃত করেন। কিন্তু ২০০৫ সালের বিশ্বকাপে পুনরায় ব্যর্থ হলে তিনি ক্রিকেটের পাশাপাশি চাকরি করতে থাকেন।
বিশ্বকাপে ব্যর্থ হওয়া স্বত্ত্বেও টেলরের ব্যাটিং উন্নতি ঘটতে থাকে। ২০০৬ সালে তিনি অপরাজিত ১৫৬* রান করেন। লর্ড’স ক্রিকেট গ্রাউন্ডে অনুষ্ঠিত একদিনের আন্তর্জাতিকে ভারতের বিপক্ষে তিনি তার এ সর্বোচ্চ রানের রেকর্ড গড়েন। ২০০৯ সালের বিশ্বকাপে তিনি সর্বোচ্চ রান সংগ্রহকারীর ভূমিকায় অবতীর্ণ হন। পরের বছর ২০১০ সালের বিশ্ব টুয়েন্টি২০ প্রতিযোগিতায় ম্যান অব দ্য টুর্নামেন্ট হিসেবে বিবেচিত হলেও তার ব্যাটিং নৈপুণ্য দূর্বলতর হতে থাকে। তবে, দু’টি চারদেশীয় প্রতিযোগিতায় ভাল ক্রীড়ানৈপুণ্য দেখিয়েছেন। অবসর গ্রহণের সময় টেস্ট ও একদিনের আন্তর্জাতিকে তার ব্যাটিং গড় ছিল ৪০-এর উপরে।
ব্যাটিংয়ে অসামান্য ক্রীড়ানৈপুণ্য প্রদর্শন করায় ২০০৭ ও ২০০৮ সালের আইসিসি বর্ষসেরা ক্রীড়াবিদের সংক্ষিপ্ত তালিকায় তার নাম উঠে। অবশেষে ২০০৯ সালে তিনি আইসিসি বর্ষসেরা মহিলা ক্রীড়াবিদ হিসেবে স্বীকৃতি পান।
হিমাংশু রায়

হিমাংশু রায় (১৮৯২ – ১৬ মে ১৯৪০) ভারতবর্ষের চলচ্চিত্রের প্রবর্তনকারীদের একজন। ১৯৩৪ সালে বোম্বে টকিজের প্রতিষ্ঠার সাথে তিনি জড়িত ছিলেন। তিনি গডেস (১৯২২), দ্য লাইট অব এশিয়া (১৯২৫), সিরাজ (১৯২৬), কর্ম (১৯৩৩) ছবির মত বিখ্যাত সৃষ্টিকর্মের সাথে জড়িত।
হিমাংশুর বাবা হেমেন্দ্রকুমার রায় বিহার ও ওড়িশার রাজাদের এস্টেটের ম্যানেজার ছিলেন। হিমাংশু পড়তেন শান্তিনিকেতনে। বিশ্বযুদ্ধের সময়ে বিলেত গিয়ে আইন পড়তে ঢোকেন।
জার্মান নাট্য জগতে মিউনিখের ডয়েশ থিয়েটারের অভিনেত্রী , মেরি হাইনলিন ছিলেন হিমাংশুর প্রথম স্ত্রী। ১৯২৪-এই মেরিকে বিয়ে করেন হিমাংশু। বিয়েটা অবশ্য গোপন ছিল। ওঁদের একটি কন্যাসন্তান , হিমাংশু তার নাম রেখেছিলেন নীলিমা। কিন্তু দীর্ঘস্থায়ী হয়নি সে বিয়ে। নীলিমা বিয়ের পরে অস্ট্রেলিয়া আসেন। সেখানে তার তিন সন্তান : পিটার ডাইটজ়, ওয়াল্টার ডাইটজ় আর পল ডাইটজ়।
পরবর্তীতে হিমাংশু জড়িয়ে পড়লেন দেবিকা রাণীর সঙ্গে ।
হিমাংশুর বোনপো আর দেবিকার অন্যতম নায়ক ছিলেন অশোক কুমার।
হিমাংশুর জীবন যাঁকে বাদ দিয়ে পড়া যায় না, তিনি নিরঞ্জন পাল (১৮৮৯-১৯৫৯)। জাতীয়তাবাদী নেতা বিপিনচন্দ্র পাল-এর পুত্র।
সালটা ১৯২০। লন্ডনে এসেছেন ওয়েস্ট এন্ড-এর বিখ্যাত পরিচালক গাই ব্র্যাগডন। নিরঞ্জনের ‘দ্য গডেস’ নাটক পড়ে ব্র্যাগডন মুগ্ধ। নাটকটা করতে আগ্রহী তিনি। অভিনয়টা ভারতীয়দের দিয়েই করাতে পারলে ভাল হয়। এই নাটকেই নায়কের ভূমিকায় আত্মপ্রকাশ করলেন হিমাংশু । নিরঞ্জনের জীবনে হিমাংশু এবং হিমাংশুর জীবনে নিরঞ্জন এর পর থেকে প্রায় নিয়তিনির্দিষ্টের মতো একে অপরের পরিপূরকের ভূমিকা পালন করে চললেন।
ভারতে এসে হিমাংশু-দেবিকা গড়ে তুললেন তাঁদের বিখ্যাত ‘বম্বে টকিজ’ (১৯৩৩-১৯৫৪)। হিমাংশুর ডাকে নিরঞ্জনও এসে যোগ দিলেন, আর আবিষ্কার করলেন এই ক’বছরে হিমাংশু অনেক পাল্টে গিয়েছেন। হিমাংশু এখন দিবারাত্র তাঁর ধ্যানজ্ঞান, বম্বে টকিজকে কী করে একটা সম্মাননীয় প্রতিষ্ঠান হিসেবে দাঁড় করানো যায়। হিমাংশু ক্রমশ থিতু হচ্ছেন, আর এ বার পাপড়ি মেলছেন দেবিকা! চারদিকে তাঁর মুগ্ধ ভক্তের দল। নায়কের ভূমিকায় ‘অশোক কুমার’ নাম দিয়ে আনা হল কুমুদলাল গঙ্গোপাধ্যায়কে। পরের ছবি ‘অচ্ছুত কন্যা’ (১৯৩৬) থেকেই তাঁদের জুটি সুপারহিট!
বক্স অফিসে একের পর এক ঢেউ তোলা বম্বে টকিজের পুরো পর্বটাই অত্যন্ত ঘটনাবহুল। যেমন, ১৯৩৭-এ নিরঞ্জন সরে যাওয়ায় সে জায়গায় শরদিন্দু বন্দ্যোপাধ্যায়র যোগদান। ১৯৪০-এ হিমাংশুর মৃত্যু। দেবিকার সর্বময় কর্তৃত্ব প্রতিষ্ঠা। শিশুশিল্পী ‘বেবি মুমতাজ’ নামে মধুবালার আত্মপ্রকাশ (১৯৪২)। বম্বে টকিজ ছেড়ে বেরিয়ে শশধর মুখোপাধ্যায়দের ‘ফিল্মিস্তান’ (১৯৪৩) গড়া। দেবিকার ছত্রচ্ছায়ায় নায়ক হিসেবে দিলীপ কুমার আত্মপ্রকাশ (১৯৪৪) এবং এর পরেই ১৯৪৫-এ চিত্রশিল্পী রোয়েরিখকে বিয়ে করে দেবিকার প্রস্থান।
দেবিকা-রোয়েরিখের কোনও সন্তান হয়নি। তাঁদের বিপুল সম্পত্তির মীমাংসাও হয়নি! শুধু বম্বে টকিজের কাগজপত্রগুলো দেবিকা নিজেই নিউ ইয়র্কে পাঠিয়ে রেখেছিলেন। হিমাংশুর নাতি হিসেবে সেগুলোই পিটারের কাছে গিয়ে ‘ডাইটজ় ফ্যামিলি আর্কাইভ’-এর রূপ নিয়েছে।
বাংলাদেশী টেস্ট ক্রিকেটারদের তালিকা

এটি বাংলাদেশী টেস্ট ক্রিকেটারদের তালিকা। আন্তর্জাতিক ক্রিকেটের প্রধান কেন্দ্রবিন্দু হচ্ছে টেস্ট ক্রিকেট, যাতে টেস্ট পরিবারভুক্ত দু’টি ক্রিকেট দলের মধ্যে অনুষ্ঠিত হয়। বাংলাদেশ ২০০০ সালে টেস্ট পরিবারভুক্ত হয়। ৯ জানুয়ারি ২০২২ তারিখ পর্যন্ত ১০০ জন ক্রিকেটার বাংলাদেশ জাতীয় ক্রিকেট দলের হয়ে টেস্ট ক্রিকেটে অংশগ্রহণ করেছেন। যেদিন একজন খেলোয়াড় তার প্রথম টেস্ট ক্যাপ পান, সেই ক্রমিক অনুসারে এ তালিকাটি সাজানো। যদি একাধিক খেলোয়াড় একই টেস্ট ম্যাচে তার প্রথম টেস্ট ক্যাপ পান, সেক্ষেত্রে খেলোয়াড়দের পারিবারিক নামের বর্ণানুক্রম অনুসারে (ইংরেজি নামের বর্ণানুক্রম) তালিকাভুক্ত করা হয়েছে।
পরিসংখ্যানটি ৯ জানুয়ারি ২০২২ তারিখ পর্যন্ত সঠিক।
পাতি মাছরাঙা

পাতি মাছরাঙা (বৈজ্ঞানিক নাম: "Alcedo atthis") আলসেডিনিডি (Alcedinidae) গোত্র বা পরিবারের অন্তর্গত "আলসেডো" (Alcedo) গণের অন্তর্গত রঙচঙে ক্ষুদে মৎস্যশিকারী পাখি। পাখিটি বাংলাদেশ, ভারত ছাড়াও ইউরেশিয়া ও উত্তর আফ্রিকার বিভিন্ন দেশে দেখা যায়। আকারে পাতি চড়ুইয়ের সমান এ পাখিটির লেজ খাটো ও মাথা দেহের তুলনায় স্বাভাবিকের চেয়ে বড়। দেহের উপরিভাগ নীল বা নীলচে-সবুজ, দেহতল কমলা এবং ঠোঁট চোখা ও লম্বা। এর প্রধান খাদ্য মাছ হলেও ব্যাঙাচি, জলজ পোকা ইত্যাদিও এর খাদ্য। পানিতে ঝাঁপিয়ে এরা মাছ ধরে। পানির নিচে শিকার দেখার জন্য এরা বিশেষভাবে অভিযোজিত। এরা জলস্রোতের পাড়ের গর্তে বাসা করে। ডিমের রঙ চকচকে সাদা। সাধারণত এরা অপরিযায়ী; তবে যেসব জায়গায় শীতকালে পানি জমে যায়, সেসব জায়গার মাছরাঙারা অন্যত্র পরিযান করে।
পাতি মাছরাঙার বৈজ্ঞানিক নামের অর্থ "আত্তিসের মাছরাঙা" (লাতিন: "alcedo" = মাছরাঙা, "atthis" = আত্তিস, লেসবস নগরীর সুন্দরী, কবি সাফোর প্রিয়জন)।
সারা পৃথিবীতে এক বিশাল এলাকা জুড়ে এরা বিস্তৃত, প্রায় ১ কোটি ৭৯ লক্ষ বর্গ কিলোমিটার এলাকা জুড়ে এদের আবাস। ব্যাপকভাবে বিস্তৃত বলে আই. ইউ. সি. এন. প্রজাতিটিকে ন্যূনতম বিপদগ্রস্ত বলে ঘোষণা করেছে। বাংলাদেশের বন্যপ্রাণী আইনে এ প্রজাতিটিকে সংরক্ষিত ঘোষণা করা হয় নি। সারা বিশ্বে সম্ভবত ৬ লক্ষের কম পাতি মাছরাঙা রয়েছে।
রাষ্ট্রীয় উত্তরাধিকার

কোন একটি অবস্থার পরিবর্তনের ফলে এক রাষ্ট্রের স্থলে অপর রাষ্ট্র স্থলাভিষিক্ত হলে যে অবস্থার সৃষ্টি হয় তাকে রাষ্ট্রীয় উত্তরাধিকার বলে। অর্থাৎ এক্ষেত্রে একট রাষ্ট্র কর্তৃক অপর কোন রাষ্ট্রের ভূখণ্ড ও সম্পদের উপর পূর্ণ স্বায়ত্তশাসন অর্জন করাকে বোঝায়, যার ফলে উত্তরাধিকারী রাষ্ট্র তার পূর্ববর্তী রাষ্ট্রের সকল প্রকার অধিকার ও দায়-দায়িত্বসমূহ উত্তরাধিকারসূত্রে ভোগ করে। আন্তর্জাতিক সম্পর্কের বিধান অনুসারে রাষ্ট্রীয় উত্তরাধিকার বলতে আন্তর্জাতিক পক্ষ হিসেবে একটি রাষ্ট্র কর্তৃক অপর কোন রাষ্ট্র দ্বারা উত্তরাধিকার লাভ করা কিংবা একটি রাষ্ট্রের মধ্যে অপর রাষ্ট্রের সম্পূর্ণ অবলুপ্তিকে বোঝায়।
যখন কোন অস্তিত্বশীল রাষ্ট্র স্বীয় রাষ্ট্রীয় এলাকা হারানোর মাধ্যমে অথবা অপর কোন রাষ্ট্রের মধ্যে মিশে যাওয়ার মাধমে বিলুপ্ত হয় অথবা বিভিন্ন রাষ্ট্রে ভাগ হয়ে যায় অথবা এটা কোন একটা বিশেষ অংশ পৃথক হয়ে স্বাধীন রাষ্ট্র গঠন করে বা যখন দুই বা ততোধিক রাষ্ট্র একত্রিত হয়ে একটি নতুন রাষ্ট্র গঠন করে তখন রাষ্ট্রীয় উত্তরাধিকারের সৃষ্টি হয়। আন্তর্জাতিক আইন অনুযায়ী বিধান অনুযায়ী কোন রাষ্ট্রের উত্তরাধিকার প্রধানত দুইটি বিষয়ের উপর নির্ভরশীল। যথা-
উল্লেখিত দু'টি পদ্ধতি ছাড়াও সশস্ত্র বিপ্লবের ফলে বিচ্ছিন্ন হবার মাধ্যমে রাষ্ট্রের উত্তরাধিকার অর্জন করা যায়।
শেলি-অ্যান ফ্রেজার-প্রাইস

শেলি-অ্যান ফ্রেজার-প্রাইস, ওডি (; জন্ম: ২৭ ডিসেম্বর, ১৯৮৬) কিংসটনে জন্মগ্রহণকারী জামাইকার ট্র্যাক এন্ড ফিল্ড স্প্রিন্টার।
অপরিচিত অ্যাথলেট হওয়া সত্ত্বেও ২১ বছর বয়সে তিনি চীনে অনুষ্ঠিত ২০০৮ সালের গ্রীষ্মকালীন অলিম্পিকে প্রমিলাদের ১০০ মিটার দৌঁড়ে স্বর্ণপদক জয় করেন। এরফলে তিনি ক্যারিবীয় দ্বীপপুঞ্জের প্রথম ক্রীড়াবিদ হিসেবে ১০০ মিটারে প্রথম স্বর্ণজয়ী মহিলা ক্রীড়াবিদের সম্মান লাভ করেন। এছাড়াও, লন্ডনে অনুষ্ঠিত ২০১২ সালের গ্রীষ্মকালীন অলিম্পিকে একই ক্রীড়াবিষয়ে স্বর্ণ জয় করেন ও বিশ্বের ৩য় এবং আমেরিকার বাইরে ১ম মহিলা হিসেবে ধারাবাহিকভাবে দু’টি সোনাজয়ের ইতিহাস রচনা করেন।
ফেব্রুয়ারি, ২০১০ সালে ইউনিসেফের শুভেচ্ছা দূত মনোনীত হন ফ্রেজার।
২০০৯ ও ২০১৩ সালের বিশ্ব অ্যাথলেটিকস চ্যাম্পিয়নশিপের ১০০ মিটার দৌঁড়ে স্বর্ণপদক জয় করেন ফ্রেজার। এছাড়াও গেইল ডেভার্সের পর তিনি বিশ্বের দ্বিতীয় মহিলা স্প্রিন্টার হিসেবে বিশ্ব ও অলিম্পিকের ১০০ মিটার দৌঁড়ে শিরোপা লাভ করেন। তার ডাক নাম "পকেট রকেট" যা তার মাত্র ৫ ফুট লম্বাটে গড়ন ও দ্রুততার সাথে দৌঁড় শুরু হবার জন্য এ নামকরণ করা হয়েছে। ১০০ মিটারে বিশ্বের সর্বকালের দ্রুতগামী শীর্ষ ২৫ মহিলা দৌঁড়বিদের তালিকায় তার অবস্থান চতুর্থ। ২০১২ সালে জামাইকার কিংসটনে ১০.৭০ সেকেন্ড নিয়ে তিনি তার নিজস্ব সেরা ব্যক্তিগত রেকর্ড স্থাপন করেন।
২০১২ সালের গ্রীষ্মকালীন অলিম্পিকে প্রবেশের জন্য জামাইকার অলিম্পিক প্রস্তুতিমূলক দৌঁড়ের ১০০ মিটারে ১০.৭০ সেকেন্ডে অতিক্রম করে নিজস্ব জাতীয় রেকর্ডের উত্তোরণ ঘটান। প্রতিযোগিতায় আমেরিকান প্রতিযোগীনি কারমেলিটা জেটারকে ১০.৭৫ সেকেন্ডে হারান। স্বদেশী ভেরোনিকা ক্যাম্পবেল-ব্রাউন ব্রোঞ্জপদক পান। ২০০ মিটারের দৌঁড়ে নিজস্ব সেরা ২২.০৯ সেকেন্ড সময়ে পেরুলেও আলিসন ফেলিক্সের পিছনে থেকে রৌপ্যপদক জয় করেন। এছাড়াও তিনি তার দ্বিতীয় রৌপ্যপদক জয় করেন ৪×১০০ মিটার রিলেতে।
টেরেন্স টাও

টেরেন্স টাও একজন অস্ট্রেলীয় গণিতবিদ। তিনি ২০০৬ সালে ফিল্ডস পদক লাভ করেন।
টাও আন্তর্জাতিক গণিত অলিম্পিয়াড এর সর্বকনিষ্ঠ প্রতিযোগী। তিনি ১৯৮৬ সালে প্রথমবার আন্তর্জাতিক গণিত অলিম্পিয়াড এ অংশগ্রহণ করেন এবং ব্রোঞ্জ পদক লাভ করেন। তিনি আন্তর্জাতিক গণিত অলিম্পিয়াড ১৯৮৭ সালে রৌপ্য পদক এবং ১৯৮৮ সালে স্বর্ণপদক লাভ করেন। তিনি ফ্লাইন্ডার্স বিশ্ববিদ্যালয় থেকে ১৯৯১ সালে বিএসসি এবং ১৯৯২ সালে এমএসসি ডিগ্রি অর্জন করেন। তিনি প্রিন্সটন বিশ্ববিদ্যালয় থেকে ১৯৯৬ সালে পিএইচডি ডিগ্রি অর্জন করেন। ১৯৯৬ সালে ইউনিভার্সিটি অব ক্যালিফোর্নিয়া, লস অ্যাঞ্জেলস এ সহকারী অধ্যাপক নিযুক্ত হন এবং ২০০০ সালে পূর্ণ অধ্যাপক পদে উন্নীত হন।
দ্য কোকা-কোলা কোম্পানি

দ্য কোকা-কোলা কোম্পানি () একটি মার্কিন বহুজাতিক কোমল পানীয় প্রস্তুতকারক কোম্পানি। তাদের হেডকোয়ার্টার্স রয়েছে মার্কিন যুক্তরাষ্ট্রের জর্জিয়া প্রদেশের আটালান্টায়। এই কোম্পানিটি তাদের অন্যতম পণ্য কোকা-কোলার জন্য অধিক পরিচিত, যা ১৮৮৬ সালে ফার্মাসিস্ট জন স্টিথ পেম্বার্টন উদ্ভাবন করেন।
কোকা-কোলার বর্তমানে ২০০টিরও অধিক দেশ বা অঞ্চলে ৫০০টিরও অধিক ব্র্যান্ড রয়েছে এবং প্রতিদিন তারা ১.৭ বিলিয়ন মানুষকে তা পরিবেশন করে থাকে। এই কোম্পানি ১৮৮৯ সাল থেকে এক ধরনের ফ্রাঞ্জাইজি ভিত্তিক বিপণন ব্যবস্থা চালু রেখেছে যেখানে কোম্পানিটি শুধুমাত্র সিরাপ জাতীয় পণ্য প্রস্তুত করে যা বিশ্বব্যাপী বিভিন্ন কোম্পানির কাছে বিক্রয় করা হয় যারা বিশ্বব্যাপী তা বিপণন করে। উত্তর আমেরিকায় দ্য কোকা-কোলা কোম্পানির নিজস্ব বিপণন কোম্পানি রয়েছে যার নাম কোকা-কোলা রিফ্রেশমেন্ট।
দ্য কোকা-কোলা কোম্পানির অধিগ্রহণের লম্বা ইতিহাস রয়েছে। ১৯৬০ সালে তারা অধিগ্রহণ করে মিনিট মেইড, ১৯৯৩ সালে ভারতীয় কোলা কোম্পানি থামস আপ এবং ১৯৯৫ সালে তারা অধিগ্রহণ করে ব্রাক’স। ২০০১ সালে ফলের জুসের কোম্পানি ওডওয়ালাকে ১৮১ মিলিয়ন মার্কিন ডলারের বিনিময়ে অধিগ্রহণ করে তারা। ২০০৭ সালে ফিউজ বেভারেজকে ২৫০ মিলিয়ন মার্কিন ডলারের বিনিময়ে তারা অধিগ্রহণ করে। ১৯৮২ সালে দ্য কোকা-কোলা কোম্পানি ৬৯৩ মিলিয়ন মার্কিন ডলারের বিনিময়ে কলাম্বিয়া পিকচার্সকে কিনে নেয়। এটি ছিল তাদের প্রথম নন-বেভারেজ অধিগ্রহণ। অবশ্য, ১৯৮৯ সালে সনির কাছে ৩ বিলিয়ন মার্কিন ডলারের বিনিময়ে চলচ্চিত্র স্টুডিওটি বিক্রয় করে তারা।
২০০৫ সালের বার্ষিক প্রতিবেদন অনুসারে, এই কোম্পানি ২০০টিরও অধিক দেশে তাদের পণ্য বিক্রয় করে থাকে। ওই প্রতিবেদন থেকে আরও জানা যায় যে বিশ্বব্যাপী প্রতিদিন ৫০ বিলিয়নের অধিক সকল ধরনের পানীয় সরবরাহ করা হয় যার মধ্যে ১.৫ বিলিয়ন পানীয় শুধুমাত্র দ্য কোকা-কোলা কোম্পানির ট্রেডমার্ক বা লাইসেন্সযুক্ত (২০১০ সালের প্রতিবেদনে দেখা যায় বর্তমানে তারা প্রতিদিন ১.৬ বিলিয়ন পানীয় বিশ্বব্যাপী সরবরাহ করে থাকে)। এই পানীয়গুলোর মধ্যে কোম্পানির মোট বিক্রয়ের ৭৮ শতাংশই "কোকা-কোলা" বা "কোক" ট্রেডমার্কযুক্ত।
২০০৭ সালের বার্ষিক প্রতিবেদন অনুসারে, কোকা-কোলার মোট বিক্রয় ছিল নিম্নরূপ:
মাঝারি পাতা-নাক চামচিকা

মাঝারি পাতা-নাক চামচিকা (বৈজ্ঞানিক নাম: "Hipposideros larvatus") মাঝারি আকারের বাদুড়। আইইউসিএনের লাল বইয়ে এর অবস্থান ‘অবিপন্ন’ হিসেবে। প্রাকৃতিক বন ধ্বংসের কারণে এদের অবস্থান অবিপন্ন।
বাংলাদেশের ২০১২ সালের বন্যপ্রাণী (সংরক্ষণ ও নিরাপত্তা) আইনের তফসিল-১ অনুযায়ী এ প্রজাতিটি সংরক্ষিত।
পাতা-নাক চামচিকাদের অনেকটা পাতার মতো নাক থাকে এবং তার সামনে-পেছনে আড়াআড়ি ও লম্বা পর্দাসহ প্রতিটি পাতা-নাকে তিনটি করে উপ বা অধ নাক-পাতা থাকে। এ গণের আর কোনো প্রজাতিতে এদের মত বৈশিষ্ট্য নেই। এদের নাক ত্রিশূলের মত। এক চিমটি লেজ এদের পায়ের দিক থেকে আসা পর্দায় লুকানো। ৮ সেন্টিমিটার লম্বা দেহে লেজটি সহজে চোখে পড়ে না। ডানা ৬ দশমিক ৪ সেন্টিমিটারের মত। সারা দেহে বাদামি থেকে গাঢ় বা লালচে বাদামি পশম থাকে।
পাতা-নাক চামচিকার বসতি বাংলাদেশ থেকে ভারতের পূর্বাঞ্চল হয়ে একেবারে ভিয়েতনাম পর্যন্ত। বসবাস বনে এবং এরা কিছুটা বিরল।
দিনের বেলায় গুহা, গাছের ফোকর বা অন্ধকার পুল বা কালভার্টের গার্ডারে ঝুলে থাকে। কখনো কখনো পরিচিত কোনো গাছের ডালে বা কালভার্টের নিচে বিশ্রাম নেয়।
রাতের বেশির ভাগ সময় এরা নিশাচর কীটপতঙ্গ, দেয়ালি পোকা ও মথ খেয়ে বেড়ায়।
২০১৩ বিশ্ব অ্যাথলেটিকস চ্যাম্পিয়নশিপে রাশিয়া

২০১৩ বিশ্ব অ্যাথলেটিকস চ্যাম্পিয়নশিপে রাশিয়া () স্বাগতিক দেশ হিসেবে অংশগ্রহণ করে। রাজধানী মস্কোর সর্ববৃহৎ স্টেডিয়াম হিসেবে খ্যাত লাঝনিকি স্টেডিয়ামে ১০-১৮ আগস্ট, ২০১৩ তারিখ পর্যন্ত অনুষ্ঠিত হয়। ১১৯ জন রুশ প্রতিযোগী ১৪শ বিশ্ব অ্যাথলেটিক্স চ্যাম্পিয়নশীপে প্রতিদ্বন্দ্বিতা করে। ৭টি স্বর্ণ, ৪টি রৌপ্য ও ৬টি ব্রোঞ্জপদকসহ ১৭টি পদক নিয়ে রাশিয়ার ক্রীড়া দলটি এ প্রতিযোগিতার শীর্ষস্থান অধিকার করে।
নিম্নলিখিত রুশ ক্রীড়া প্রতিযোগীগণ চ্যাম্পিয়নশিপে পদক জয় করেন:
লেপিডোপ্টেরা

প্রজামথি বা লেপিডোপ্টেরা () পৃথিবীতে অস্তিত্বশীল সকল প্রজাপতি ও মথ নিয়ে গঠিত বড় একটি পতঙ্গ বর্গ (প্রজামথি = প্রজাপতি + মথ)। এটি পৃথিবীর কীট বর্গগুলোর মধ্যে অন্যতম পরিচিত এবং বহুবিস্তৃত একটি বর্গ। ১৭৩৫ সালে ক্যারোলাস লিনিয়াস শব্দটি উদ্ভাবন করেন যা দু’টি প্রাচীন গ্রীক শব্দ “আঁশ” এবং “পাখনা” থেকে উদ্ভূত। এই বর্গে ৪৬ টি মহাগোত্রে এবং ১২৬ টি গোত্রে আনুমানিক ১৭৪,২৫০ টি প্রজাতি রয়েছে। সাম্প্রতিক অনুমান অনুসারে এই বর্গের প্রজাতির সংখ্যা পূর্বে অনুমানকৃত সংখ্যার চাইতেও অধিক। কলিওপ্টেরা বা গুবরে পোকার বর্গের পরে এই বগর্টি সবচাইতে বেশি প্রজাতিবিশিষ্ট। এরাই পৃথিবীতে র্বতমানে সবাসকারী প্রাণীর শতকরা ১০ ভাগ প্রজাতি। 
অন্যান্য অধিকাংশ কীটের মতো প্রজাপতি এবং মথ সম্পূর্ণ রূপান্তরের মধ্য দিয়ে যায়। এদের জীবনচক্র সাধারণত ডিম, শূককীট, পিউপা, এবং ইমাগো বা পূর্ণাঙ্গ কীট নিয়ে গঠিত। মিলন এবং ডিম পাড়ার বিষয়টি পূর্ণাঙ্গ পতঙ্গের দ্বারা সম্পাদিত হয়। এর শূককীটকে সাধারণত ক্যাটারপিলার বা শুঁয়োপোকা বলা হয় যার গঠন পূর্ণাঙ্গ মথ বা প্রজাপতির গঠনের চাইতে সম্পূর্ণ আলাদা। বেড়ে উঠার সাথে সাথে এসব শূককীটের চেহারার পরিবর্তন ঘটে এবং ক্রমশ কয়েকটি দশার মধ্য দিয়ে যায় যাকে ইনস্টার বলে। পরিপক্ব হয়ে গেলে শূককীট পিউপাতে বিকশিত হয় যাকে প্রজাপতির ক্ষেত্রে ক্রিসালিস এবং মথের ক্ষেত্রে কোকুন বলে ডাকা হয়।
প্রজামথি পোকামাকড়ের মধ্যে সবচেয়ে বিস্তৃত ও সফল একদল প্রাণী। তারা আন্টার্কটিকা বাদে পৃথিবীর প্রায় সব মহাদেশেই পাওয়া যায় এবং প্রায় সব স্থলবাসভূমিতে বাস করে। এই বাসভূমির মধ্যে রয়েছে মরুভূমি, রেইনফরেস্ট, তৃণভূমি এবং উঁচু পর্বত অঞ্চল। এরা সাধারণত উচ্চতর উদ্ভিদ, বিশেষ করে সপুষ্পক উদ্ভিদ (অ্যাঞ্জিওস্পার্ম) এর ওপর নির্ভরশীল।
সবচেয়ে উত্তরের একটি প্রজাতি হলো আর্কটিক অ্যাপোলো (Parnassius arcticus), যেটি উত্তর-পূর্ব ইয়াকুতিয়ার আর্কটিক সার্কেলের কাছাকাছি প্রায় ১,৫০০ মিটার উচ্চতায় পাওয়া যায়। আবার হিমালয়ে, Parnassius epaphus এর মতো কিছু অ্যাপোলো প্রজাতি ৬,০০০ মিটার পর্যন্ত উচ্চতায়ও পাওয়া যায়।
প্রজামথির বিভিন্ন প্রজাতি ভিন্নধর্মী জীবনধারা অনুসরণ করে:
এরকম একটি দৃষ্টান্ত হলো স্লথ মথ (Bradipodicola hahneli এবং Cryptoses choloepi), যারা মধ্য ও দক্ষিণ আমেরিকার স্লথ নামক স্তন্যপায়ীর লোমে বাস করে। কিছু Tinea মথ গরুর শিং খেয়ে থাকে। আবার কিছু প্রজাতি পেঁচার বর্জ্য, বাদুড়ের গুহা, মধুর ছাঁচ বা পঁচা ফলেও জন্মায়।
২০০৭ সাল পর্যন্ত প্রায় ১,৭৪,২৫০ প্রজাতির প্রজামথির বর্ণনা করা হয়েছে। এর মধ্যে প্রায় ১৭,৯৫০টি প্রজাতি প্রজাপতি ও স্কিপার এবং বাকি সব মথ। যদিও সবচেয়ে বেশি প্রজাতি পাওয়া যায় ক্রান্তীয় অঞ্চলে, কিন্তু অন্যান্য মহাদেশেও যথেষ্ট বৈচিত্র্য দেখা যায়:
বিভিন্ন ভৌগোলিক অঞ্চলে প্রজামথির প্রজাতির আনুমানিক সংখ্যা:
সুস্মিতা বন্দ্যোপাধ্যায়

সুস্মিতা বন্দ্যোপাধ্যায় (বিবাহ পরবর্তী নাম সৈয়েদা কমলা) (মৃত্যু ৪ঠা সেপ্টেম্বর ২০১৩) ছিলেন একজন ভারতীয় লেখিকা। একজন আফগানকে বিবাহ করে তালিবান শাসনে আফগানিস্তানে বসবাসের অভিজ্ঞতা থেকে তিনি ১৯৯৭ খ্রিষ্টাব্দে "কাবুলীওয়ালার বাঙালী বউ" নামে একটি স্মৃতিধর্মী পুস্তক রচনা করেন। ২০১৩ খ্রিষ্টাব্দের ৪ঠা সেপ্টেম্বর আফগানিস্তানের পাক্তিকা প্রদেশে ৪৯ বছর বয়সে তালিবান জঙ্গীদের গুলিতে তার মৃত্যু হয়।
সুস্মিতা বন্দ্যোপাধ্যায় ১৯৬৪ খ্রিষ্টাব্দে কলকাতার এক হিন্দু ব্রাহ্মণ পরিবারে জন্মগ্রহণ করেন। ১৯৮৮ খ্রিষ্টাব্দের ২রা জুলাই তিনি কলকাতায় জানবাজ খান নামে এক আফগানকে গোপণে বিবাহ করেন। তার পিতা মাতা বিবাহের খবর জানতে পেরে তাকে বিবাহ বিচ্ছেদের জন্য বললে তিনি জানবাজের সাথে আফগানিস্তান চলে যান। কিন্তু সেখানে গিয়ে তিনি আবিষ্কার করেন যে তার স্বামীর আগেই গুলগুটি নামক এক মহিলার সাথে বিবাহ হয়ে গেছিল। এতদসত্ত্বেও তিনি খানের পাতিয়া গ্রামে পারিবারিক বাড়িতে থেকে যান। ধাত্রীবিদ্যায় প্রশিক্ষিত সেবিকা হওয়ায় তিনি সেই গ্রামের মহিলাদের জন্য এক স্বাস্থ্যকেন্দ্র খোলেন।
আফগানিস্তানে তালিবান শাসন শুরু হলে, সুস্মিতা সেই দেশে মৌলবাদী শক্তির বিকাশ লক্ষ্য করেন। তালিবান শাসনে শিক্ষা প্রতিষ্ঠান ও স্বাস্থ্যকেন্দ্রগুলি বন্ধ করার আদেশ জারীর পর ১৯৯৫ সালের মে মাসে তালিবানরা তার বানানো স্বাস্থ্যকেন্দ্রটি আবিষ্কার করে তাকে প্রচন্ড মারধোর করে। 
এর পর তিনি দুইবার পালানোর চেষ্টা করে ধরা পড়লে তাকে গ্রামে ঘরবন্দী করে রাখা হয়। তার বিরুদ্ধে এক ফতোয়ায় ১৯৯৫ খ্রিষ্টাব্দের ২২শে জুলাই তার মৃত্যুদণ্ড দেওয়া হয়।. কিন্তু গ্রামের প্রধানের সহায়তায় তিনি তিনজন তালিবানকে একে-৪৭ রাইফেলের সাহায্যে গুলি করে গ্রাম থেকে পালাতে সফল হন। তিনি সেখান থেকে কাবুল পৌঁছে ১২ই আগষ্ট বিমানে কলকাতা চলে আসতে সফল হন।.
২০১৩ খ্রিষ্টাব্দ অব্দি তিনি ভারতে বাস করেন ও বহু পুস্তক রচনা করেন। এই বছর তিনি আফগানিস্তান ফিরে যান এবং পাক্তিকা প্রদেশে স্বাস্থ্যকর্মী হিসেবে কাজ করেন। সেখানকার মহিলাদের জীবনযাত্রা নিয়ে তিনি একটি চলচ্চিত্র বানানো শুরু করেন।
আফগান পুলিশের মতে, সন্দেহভাজন তালিবান জঙ্গীরা ২০১৩ খ্রিষ্টাব্দের ৪ঠা সেপ্টেম্বর পাক্তিকা প্রদেশে তার বাড়িতে জোর করে প্রবেশ করে তার স্বামীকে বেঁধে তাকে অপহরণ করে নিয়ে যায়। পরের দিন সকালে প্রাদেশিক রাজধানী শারানা শহরের এক প্রান্তে এক মাদ্রাসার পাশে তার মৃতদেহ পাওয়া যায়। তার দেহে ২০টি গুলির ছিদ্র পাওয়া যায়। আফগান পুলিশের মতে তাকে সামাজিক কাজকর্ম ও তার লিখিত বইয়ের জন্য অথবা শুধুমাত্র ভারতীয় হওয়ার জন্য খুন করা হয় যদিও তালিবানরা জানায় তারা এই আক্রমণ করেননি। পরবর্তীকালে আফগানিস্তানের ইসলামি আন্দোলনের আত্মঘাতী দল নামক একটি তালিবানপন্থী জঙ্গীদল এই ঘটনার দায়িত্ব স্বীকার করে নেয়। মোল্লা নাজিবুল্লাহর নেতৃত্বাধীন এই দলটির পক্ষ থেকে এক প্রতিনিধি জানান যে, তারা সুস্মিতাকে ভারতীয় চর বলে সন্দেহ করতেন বলে হত্যা করেছেন। যদিও সুস্মিতার প্রতিবেশীদের মতে তার মৃত্যুর জন্য বাড়ির বাইরে বোরখা না পরাও কারণ হতে পারে।
সুস্মিতা বন্দ্যোপাধ্যায় ১৯৯৫ খ্রিষ্টাব্দে "কাবুলিওয়ালার বউ" নামে এক পুস্তক রচনা করেন। এই বইয়ে তার আফগান ব্যবসায়ী জানবাজ খানের সাথে প্রেম ও বিবাহ, ১৯৮৯ খ্রিষ্টাব্দে আফগানিস্তানে চলে যাওয়া, তালিবান শাসনে মুখোমুখি হওয়া প্রতিকূলতা ও সেখান থেকে ভারতে পলায়ন, এই কাহিনী বর্ণিত আছে। ২০০৩ খ্রিষ্টাব্দে তার বইকে ভিত্তি করে বলিউড থেকে এসকেপ ফ্রম তালেবান নাম এক চলচ্চিত্র তৈরী হয়। এছাড়াও তিনি ২০০০ খ্রিষ্টাব্দে "তালিবানি অত্যাচার - দেশে ও বিদেশে" ও "মুল্লাহ ওমর, তালিবান আফগান 
ও আমি" এবং ২০০১ খ্রিষ্টাব্দে "এক বর্ণ মিথ্যে নয়" ও "সভ্যতার শেষ পুণ্যবাণী" রচনা করেন।
দ্বিগুণ দাবা

দ্বিগুণ দাবা ১৯১৬ খ্রিষ্টাব্দে জুলিয়েন গ্রান্ট হেওয়ার্ড দ্বারা আবিষ্কৃত ভিন্ন ধরনের দাবা খেলা বিশেষ। 
ব্রিটিশ চেস ম্যাগাজিন পত্রিকায় সর্বপ্রথম এই খেলার নিয়মাবলী প্রকাশিত থয়। এই খেলা ১২×১৬ ঘরবিশিষ্ট দাবার বোর্ডে খেলা হয়। প্রত্যেক খেলোয়াড় পাশাপাশি রাখা দুটি সম্পূর্ণ দাবার গুটির সেট নিয়ে খেলতে পারেন। খেলার সকল নিয়ম সাধারণ দাবা খেলার মতন। তাছাড়া কিছু অতিরিক্ত নিয়ম আছে। বোড়ে প্রথম চালে সর্বোচ্চ চার ঘর পর্যন্ত যেতে পারে। রাজা শুধুমাত্র তার নিজের অর্ধের বোর্ডেই ক্যাসলিং করতে পারে। প্রতিপক্ষের দুটি রাজার যেকোন একটিকে কিস্তিমাত করলেই খেলা শেষ হয়ে যায়।
হোসে রাউল কাপাব্লাঙ্কা, যিনি ১৯২০ এর দশকে বিভিন্ন ধরনের দাবা খেলার ওপর পরীক্ষা করেছিলেন, তিনি এই দ্বিগুণ দাবা খেলার ওপর আকৃষ্ট হন। তিনি ২২শে এপ্রিল, ১৯২৯ থেকে ২৬শে এপ্রিল ১৯২৯ লন্ডনের রয়্যাল অটোমোবাইল ক্লাবে গেজা মারোকজির সঙ্গে চারটি খেলার একটি প্রতিযোগিতায় নামেন এবং প্রতিযোগিতা +২−০=২ ফলাফলে জিতে যান।
সাদা: গেজা মারোকজি কালো : হোসে রাউল কাপাব্লাঙ্কা 
১. i6 m10 ২. h6 Nn10 ৩. Nc3 Nc10 ৪. Nn3 d8 ৫. m3 e8 ৬. Bl3 Bd10 ৭. d3 Be10 ৮. g5 Qd11 ৯. e4 0-0-0 ১০. Be3 f7 ১১. Qg4 g7 ১২. 0-0-0 Nf10 ১৩. Bfj5 Rdg12 ১৪.Qh3 h8 ১৫. Qm2 i7 ১৬. Ni3 Ng8 ১৭. h7 Ni9 ১৮. Nge2 k8 ১৯. k5 j7 ২০. Bjk4 Njk10 ২১. j5 g6 ২২. Ng4 Nj8 ২৩. Bh4 Ne11 ২৪. Bi5 Nl7 ২৫. Bxd10 Qxd10 ২৬. Qh2 Nl9 ২৭. Bk2 Qo9 ২৮. k6 Qxh2 ২৯. Rxh2 Nj6 ৩০. Bh1 jxk6 ৩১. jxk6 Bh9 ৩২. Ni5 Bef11 ৩৩. 0-0 Nm7 ৩৪. Nl4 Bj8 ৩৫. Qo4 0-0 ৩৬. Bn7 Rij12 ৩৭. n6 Nml5 ৩৮. Rn5 Ql10 ৩৯. Rh4 Ql6 ৪০. Qp4 Nj4 ৪১. Nj5 Qn8 ৪২. Rxj4 Qxn7 ৪৩. l5 Qn10 ৪৪. Rp5 p10 ৪৫. Ro4 Kp11 ৪৬. Bf4 Bl10 ৪৭. Bh2 Bn8 ৪৮. Nl6 Bj11 ৪৯. Bo6 Bxo6 ৫০. Rxo6 l9 ৫১. Ro8 m9 ৫২. Rdh1 Rg10 ৫৩. Bg1 Qn9 ৫৪. R8o5 Ro10 ৫৫. Nn7 Rxo5 ৫৬. Rxo5 Bxg1 ৫৭. Np8 Qp9 ৫৮. Nxg1 (চিত্র দেখুন) Nxl5 ৫৯. Rh4 Rj9 ৬০. Rho4 Ro12 ৬১. n7 Nxm3 ৬২. Rm4 Nk2 ৬৩. Rk1 Rhj12 ৬৪. Rxk2 Rj1+ ৬৫. Kn2 Rxg1+ ৬৬. Kd2 Nk10 ৬৭. Qp7 Nl8 ৬৮. Qo7 n10 ৬৯. Rkm2 Nn9 ৭০. Nxn9 Qxn9 ৭১. Qn6 Rj11 ৭২. Ko3 l8 ৭৩. Rn4 Qn8 ৭৪. Rn3 Ri1 ৭৫. Ne2 Ri3 ৭৬. Rmm3 Rxm3 ৭৭. Rxm3 Rj6 ৭৮. Nf4 Qh2 ৭৯. Nfh3 Ql2 ৮০. Qn4 Bxk6 ৮১. Nxk6 Rxk6 ৮২. p4 Rk3 ৮৩. Rm5 Rj12 ৮৪. Kp2 Rxh3 ৮৫. Qi4+ l7 ৮৬. Qxh3 Qxf2+ ৮৭. Kc3 Rj2 ৮৮. Ro3 Qc5+ ৮৯. Kb3 Qxc2+ ৯০. Kb4 Qxb2+ ৯১. Kc4 Rc2+ ৯২. Kd5 Qb5+ ৯৩. Kd4 Qc5# খেলার ফল - ০–১
দানব দাবা

দানব দাবা এক ভিন্ন ধরনের দাবা খেলা বিশেষ।
এই ধরনের খেলায় সাদা একটি রাজা ও চারটি বোড়ে নিয়ে কালোর সমস্ত গুটির বিপক্ষে খেলতে নামে। সাধারণ দাবা খেলার সমস্ত নিয়ম এই খেলায় প্রযোজ্য। তাছাড়া একটি অতিরিক্ত নিয়ম আছে। সাদা প্রতি চালে পরপর দুটি চাল দিতে পারে। সেই দান সাদা একটি গুটি দুইবার চালিয়ে বা দুইটি গুটি পরপর চালিয়ে করতে পারে। এই খেলার উদ্দেশ্য প্রতিপক্ষকে কিস্তিমাত করে পরাজিত করা। দ্বিতীয় দানে কিস্তির মুখে পড়ার সুযোগ না থাকলে সাদার রাজা প্রথম দানে কিস্তির মুখে যাওয়ার ক্ষমতা আছে। দুটি দানেই যদি রাজা কিস্তিলাভ করে তবেই রাজাকে কিস্তি দেওয়া যায়।
সাদা বোড়ের উত্তরণ ঘটে মন্ত্রীর আবির্ভাব ঘটলেই সাদা পরের দানে কিস্তিমাতের আবেদন করতে পারে। এমনকি বোর্ডে দুইটি রাজা থাকলেও সাদা রাজা সহজেই কিস্তিমাত করতে পারে।
দানব দাবায় সাদা কালোকে তখনই কিস্তিমাত দিতে পারে, যখন কালো যে স্থানেই যাক না কেন, সাদা পরপর দুটি দানে কালো রাজাকে কিস্তি দিতে পারে। চিত্রের উদহারণ স্বরূপ সাদা তার বোড়েকে এমন একটি ঘরে নিয়ে যায় যাতে কালো রাজাকে আক্রমণ করতে পারে অর্থাৎ পরের পরপর দুই দানে কিস্তি দিতে পারে। কিস্তি এড়াবার জন্য কালো মন্ত্রী দিয়ে সাদা রাজাকে কিস্তি দিতে সক্ষম হয় না।
মহারাজা এবং সিপাহীরা

মহারাজা এবং সিপাহীরা বা "সতরঞ্জ দিবানা শাহ" বা "পাগল রাজার খেলা", একটি জনপ্রিয় ভিন্ন ধরনের দাবা খেলা বিশেষ। এই খেলা ঊনবিংশ শতাব্দীতে ভারতে প্রথম খেলা হয়।
কালো সাধারণ দাবার সমস্ত গুটি নিয়ে খেলার সুযোগ পায়, এই খেলায় প্রত্যকটি কালো গুটির নাম হল "সিপাহী"। সাদা মাত্র একটি গুটি নিয়ে খেলতে পারে, তার নাম "মহারাজা" যা সাধারণ দাবার মন্ত্রী এবং ঘোড়ার চাল দিতে পারে। উভয়পক্ষের উদ্দেশ্য থাকে পরস্পরকে কিস্তিমাত করে পরাজিত করা। এই খেলায় বোড়ের উত্তরণ নিয়ম অগ্রাহ্য করা হয়।
৮x৮ বোর্ডে নিখুঁত খেলা খেললে কালো সর্বদা বিজয়ী হয়। হান্স বোডলেন্ডারের মতে, "একজন সতর্ক কালো খেলোয়াড়ের জেতাই উচিত। যদিও সবসময় তা সম্ভব নয়, এবং বহু ক্ষেত্রে, যখন সাদা 'মহারাজা' কালোর সারি ভেদ করে দেয়, তখন সাদার জেতার ভালো সুযোগ থাকে।"
এই খেলার ধাঁধা মীমাংসা হয়ে গেছে। জর্জ সাভডারিসের সৃষ্ট নিম্নলিখিত নিয়মে খেললে সাদা যে ভাবেই খেলুক না কেন, কালো জোর করে জয় পাবেই। 
এবার মহারাজা যদি a1 ঘরে থাকে তবে:
নতুবা:
রিজেন্ট এয়ারওয়েজ

রিজেন্ট এয়ারওয়েজ ছিল বাংলাদেশের একটি বেসরকারি যাত্রীবাহী বিমান সংস্থা। এই এয়ারলাইন্সের মালিক ছিল এইচজি এভিয়েশন লিঃ, যা হাবিব গ্রুপের একটি অধীনস্থ প্রতিষ্ঠান। রিজেন্ট এয়ারওয়েজ শাহজালাল আন্তর্জাতিক বিমানবন্দর থেকে বিমান পরিচালনা করত। সংস্থাটি ২০১০ সালে প্রতিষ্ঠিত হয় এবং একই বছর ১০ নভেম্বর যাত্রা শুরু করে। এই বিমান সংস্থাটি দুটি বোয়িং ৭৩৭-৭০০ বিমানের মাধ্যমে দেশী এবং আন্তর্জাতিক ফ্লাইট পরিচালনা করে থাকত। ২০১৯/২০ সালের দিকে খারাপ আর্থিক অবস্থার কারণে সংস্থাটি তহবিল সংগ্রহ এবং কার্যক্রম পুনরায় শুরু করার জন্য বিনিয়োগকারীদের সন্ধান করে। ২০২০ সালের মার্চে, কোভিড-১৯ প্রাদুর্ভাবের কারণ দেখিয়ে বিমান সংস্থাটি তার কার্যক্রম স্থগিত করে এবং তারপর থেকে এটি এখন পর্যন্ত কার্যক্রম পুনরায় শুরু করেনি।
রিজেন্ট এয়ারওয়েজ অভ্যন্তরীণ ও আন্তর্জাতিক মিলিয়ে মোট পাঁচটি গন্তব্যে ফ্লাইট পরিচালনা করছে। আন্তর্জাতিক ফ্লাইটের সূচনা হয় ২০১৩ সালের ১৫ জুলাই কুয়ালালামপুর ফ্লাইটের মাধ্যমে। ৯ অক্টোবর থেকে ব্যাংককে ফ্লাইট পরিচালনার কাজ চলছে। এছাড়াও ভবিষ্যতে সিঙ্গাপুর এবং হংকংয়ে পরিসেবা চালুরও পরিকল্পনা রয়েছে। ১৫ জুলাই ২০১৩ পর্যন্ত রিজেন্ট এয়ারওয়েজ নিম্নোক্ত গন্তব্যে যাত্রা করছে-
বমবার্ডলার ড্যাশ-৮-কিউ৩০০ বিমানটি ৫০টি আসন রয়েছে যার প্রত্যেকটি সুলভ শ্রেণীর ও ২-২ বিন্যাসে সাজানো আছে। প্রত্যেকটি আসনের পিচ ৩২" করে।
বোয়িং ৭৩৭-৭০০ বিমানটিতে মোট ১২৬ জন যাত্রী ভ্রমণ করতে পারে যার মধ্যে ১২ টি আসন বিজনেস ক্লাসের এবং বাকীগুলি সুলভ শ্রেণীর। বিজনেস ক্লাসের আসনগুলি ২-২ বিন্যাসে সাজানো ও প্রতিটি আসনের পিচ ৪৫" এবং সুলভ শ্রেণীর আসনগুলির বিন্যাস ৩-৩ ও এই আনগুলির পিচ ৩৩"।
অভ্যন্তরীণ পরিসেবায় সাধারণত যাত্রীদের স্যান্ডউইচ, ভাজা বাদাম, ম্যাংগো বার এবং পানীয় সরবরাহ করা হয়। দুটি বমবার্ডলার ড্যাশ-৮-কিউ৩০০ বিমানে এধরনের সেবা দেওয়া হলেও যাত্রীদের বিনোদনের কোন ব্যবস্থা নেই।
আন্তর্জাতিক ফ্লাইটে যাত্রীদের বিমান ফ্লাইট ক্যাটারিং সেন্টারের সরবরাহকৃত খাবার পরিবেশন করা হয় যার মধ্যে দেশীয় এবং আন্তর্জাতিক স্বাদের খাবার থাকে।
আগস্ট ২০১৩ পর্যন্ত নিম্নোক্ত বিমানগুলো বহরে যুক্ত আছে-
বেইরুট দাবা

১৯৯২ খ্রিষ্টাব্দে জিম উইন্সলো দ্বারা উদ্ভাবিত বেইরুট দাবা এক ভিন্ন ধরনের দাবা খেলা বিশেষ।
বেইরুট দাবা খেলা সাধারণ দাবার বোর্ড ও গুটি নিয়ে খেলা হয়। খেলার নিয়মও সাধারণ দাবা খেলার মতন। তবে একটি অতিরিক্ত নিয়ম রাখা হয়েছে। খেলা শুরু হওয়ার আগে প্রতি খেলোয়াড় গোপণে তার ভাগের রাজা বাদে যে কোন একটি গুটিতে একটি লাল বিন্দু আটকে দেন। এই গুটিকে "বোমা বাহক" বলে। খেলার যে কোন চালে, খেলোয়াড় চাল না দিয়ে, মুখে "বুম!" বলে শব্দ উচ্চারণ করে বোমা বাহক গুটিকে উল্টে দিতে পারেন। এর ফলে খেলা থেকে বোমা বাহক এবং তার দখলীকৃত ঘর সংলগ্ন সবদিকের ৩x৩ এলাকায় থাকা ঘরে অবস্থিত নিজের ও প্রতিপক্ষের সমস্ত গুটিকে উচ্ছেদ করতে হয়।
এই খেলা জেতার দুইটি উপায় আছে - ১) প্রতিপক্ষকে কিস্তিমাত করা, ২) প্রতিপক্ষের রাজাকে বোমা বাহক দ্বারা বোমা মেরে উড়িয়ে দেওয়া।
পারমাণবিকৌশল

১৯৭২ খ্রিষ্টাব্দে রবার্ট মন্টে মার্সাই দ্বারা উদ্ভাবিত পারমাণবিকৌশল বা স্ট্র্যাটোমিক এক ভিন্ন ধরনের দাবা খেলা বিশেষ।
এই খেলা ১০×১০ দাবা বোর্ডে দাবার সমস্ত গুটি নিয়ে খেলা হয়। এর সঙ্গে প্রতি খেলোয়াড় দুটি করে "ক্ষেপণাস্ত্র" বা "নিউক্লীয়া" গুটি এবং দুটি করে অতিরিক্ত বোড়ে পায়। সাধারণ দাবার সমস্ত নিয়মাবলী এই খেলায় প্রযোজ্য। তবে বোড়ের উত্তরণ দশমের সারির বদলে নবম সারিতে বা র‍্যাঙ্কে হয় এবং বোড়ে থেকে ক্ষেপণাস্ত্রতেও উত্তরণ করা যায়। ক্ষেপণাস্ত্র সাধারণতঃ রাজার মত প্রতি দানে যে কোন দিকে এক ঘর পর্যন্ত যেতে পারে এবং অন্যান্য গুটির মতো অন্য গুটি দ্বারা উচ্ছেদ হতে পারে।
ক্ষেপণাস্ত্র গুটির বিশেষ ক্ষমতা হল উৎক্ষেপণ। উৎক্ষেপণের দুটি পূর্বশর্ত রয়েছে - ১) উৎক্ষেপণের আগে বোড়ে ছাড়া অন্য যে কোন একট গুটির উচ্ছেদ হতে হবে, ২) ক্ষেপণাস্ত্রকে প্রতিপক্ষের গুটি দ্বারা আক্রান্ত হওয়া চলবে না। এই দুই পূর্বশর্ত পূরণ হলে কোন খেলোয়াড় যে কোন সময় যে কোন ঘরে ক্ষেপণাস্ত্র উৎক্ষেপণ করতে পারে। 
উৎক্ষেপিত ক্ষেপণাস্ত্র তার লক্ষ্যে অবস্থিত গুটি এবং তার সংলগ্ন ৩×৩ ঘরগুলিতে অবস্থিত উভয় দলের গুটিকে উচ্ছেদ করতে পারে। একমাত্র রাজাকে উচ্ছেদ করতে ক্ষেপণাস্ত্র পারে না। উৎক্ষেপণের ফলে ক্ষেপণাস্ত্রটি নিজেও উচ্ছেদ হয়ে যায়।
চেসেন্স

১৯৮৯ খ্রিষ্টাব্দে জিম উইন্সলো দ্বারা উদ্ভাবিত চেসেন্স এক ভিন্ন ধরনের দাবা খেলা বিশেষ।।
এই খেলাটি ৬×৯ আয়তক্ষেত্রের দাবা বোর্ডে খেলা হয়। চিত্রে দেখানো কালো ঘরগুলিতে খেলা হয়না। প্রত্যেক খেলোয়াড়ের একটি করে রাজা ও নয়টি করে বোড়ে থাকে। এর মধ্যে তিনটি করে বোড়ে খেলার শুরুতে বোর্ডের বাইরে থাকে।
এই খেলায় রাজাকে নড়ান যায় না এবং প্রারম্ভিক অবস্থানেই স্থির করে রাখা হয়। বোড়ে নিজের দলের অন্য বোড়ের অবস্থানের সাপেক্ষে নিম্নলিখিত উপায়ে নড়তে পারে। 
কোনো বোড়ে চিত্রে দেখানো কালো ঘরগুলিতে যেতে পারে না। যখন বোড়ে ঘোড়ার মত চাল দিতে পারে, শুধু সেই অবস্থা ছাড়া কোন অবস্থাতেই কালো ঘর গলিকে অতিক্রম করতে পারে না। বোর্ডে কোন বৈধ চাল দেওয়ার উপায় না থাকলে খেলোয়াড় অতিরিক্ত বোড়েকে প্রারম্ভিক ছয়টি অবস্থানের যে কোন খালি অবস্থানে এনে খেলা চালু রাখতে পারে। কিস্তি, কিস্তিমাত এবং উচ্ছেদের নিয়ম দাবার মত। কিন্তু এই খেলায় কিস্তিমাত ও চালমাত উভয় ভাবেই প্রতিপক্ষকে পরাজিত করা যায়। খেলোয়াড়ের কন বৈধ দান না থাকলে চালমাত হলেও পরাজিত ঘোষণা করা হয়।
উবুন্টু (দর্শন)

উবুন্টু ( ;) হল দক্ষিণ আফ্রিকার বন্টু উপজাতিদের একটি শব্দ যার অর্থ হল অপরের জন্য মানবতা। এই শব্দটি মানবতাবাদী দর্শন, নৈতিক ভাবাদর্শ, উবুন্টুইজম ও মানবতাবাদী বোঝাতে আশি এবং নব্বইয়ের দশক থেকে ব্যবহার হয়ে আসছে।
নেলসন ম্যান্ডেলার নেতৃত্বে দক্ষিণ আফ্রিকার গণতান্ত্রিক আন্দোলনের সময় থেকে এই শব্দটি দক্ষিণ আফ্রিকার বাইরে ব্যাপক জনপ্রিয় হতে শুরু করে। এছাড়া ডেসমন্ড টুটুর লেখার মাধ্যমেও ইংরেজি ভাষাভাষী জনগণের মধ্যেও তা জনপ্রিয়তা লাভ করে।
উবুন্টু শব্দটি দক্ষিণ আফ্রিকায় উনিশ শতকের শুরুর দিক থেকেই আবির্ভাব হতে শুরু করে। বিভিন্ন ধরনের অনুবাদে মানবতা, সদয়গুণ, পরোপকারিতা দয়াশীলতা ইত্যাদি উঠে আসতে থাকে। তবে ব্যকরনগত ভাবে এর উৎপত্তি হয়েছে উন্টু শব্দ থেকে যার অর্থ মানুষ বা ব্যক্তি। এর সাথে উবু (বিশেষ্য, অর্থ মানবতা) উপসর্গটি যোগ করার ফলে শব্দটি দারায় উবুন্টু যার পুরো আর্থ দারায় মানুষের জন্য মানবতা বা অপরের জন্য মানবতা।
উবুন্টু শব্দের অনেক অর্থ বিদ্যমান তবে এর মূল মূল উৎপত্তিস্থল দক্ষিণ আফ্রিকান ভাষাগুলোতেই এর যুতসই সংজ্ঞা পাওয়া যায় না (উবুন্টুর সম্পর্কে সক্ষিন আফ্রিকান এবং আফ্রিকান বংশোদ্ভূতরা কি মনে করেন তা জানতে একটা জরিপ চালানো হয়েছিল)। আফ্রিকানদের মতে উবুন্টু হল এমন একটি সমাজ যেখানে সকলকে মানবতার সাথে বিবেচনা করা হয়।
মিচায়েল ওনিইবুচি এজের মতে উবুন্টুর মূল দর্শনকে এভাবে সংজ্ঞায়িত করা যেতে পারে- একজন মানুষের সাথে আরেকজনের পার্থক্য, স্বতন্ত্র বিচার ধারা এবং ভিন্ন অবস্থান থাকা সত্ত্বেও অপরের মতামতকে সম্মান করা এবং তার দর্শনকে স্বীকৃতি প্রদান করা। এটি অবশ্যই একটি সৃষ্টিশীল সঙ্গায়ন। মানবতা একটি চারিত্রিক গুন। সমাজের এই পরিবর্তনের মাঝে টিকে থাকতে হলে প্রত্যেকের প্রয়োজন প্রত্যেককে। এই দর্শনের মতে "আমরা একে অপরের সৃষ্টিশীলতা ভাগাভাগি করে নেই এক সাথে চলব বলে। তুমি আছ বলে আমি আছি, আর অবশ্যই আমি আছি বলে তুমি আছ, শত পার্থক্য এবংমূল্যবোধ থাকা সত্ত্বেও আমি একাই কোন একক স্বত্বা নই"।
স্যাম পিত্রোদা

সত্যনারায়ণ গঙ্গারাম পিত্রোদা (সংক্ষেপেস্যাম্ পিত্রোদা নামে পরিচিত) (জন্ম: ৪ঠা মে, ১৯৪২) একজন ভারতীয় ইঞ্জিনিয়ার, ব্যবসা নির্বাহী এবং নীতি সৃষ্টিকর্তা। তিনি জনসাধারণ তথ্য পরিকাঠামো ও প্রবর্তিত নেভিগেশনের উপর ভারতের প্রধানমন্ত্রীর উপদেষ্টা ও ভারতের জাতীয় উদ্ভাবন কাউন্সিলের চেয়ারম্যান।
তিনি জাতিসংঘের একজন উপদেষ্টা হিসেবেও কাজ করেছেন।
স্যাম্ পিত্রোদা উড়িষ্যার তিতলাগড়ে জন্মগ্রহণ করেন। তিনি মহাত্মা গান্ধী এবং তার দর্শনের দ্বারা গভীরভাবে প্রভাবিত হয়েছিলেন। তার স্কুলজীবন গুজরাতে শুরু হয়। পরে তিনি মার্কিন যুক্তরাষ্ট্রে গিয়েছিলেন এবং শিকাগোর ইলিনয় ইনস্টিটিউট অব টেকনোলজি -এ মাস্টার ডিগ্রী অর্জন করেন।
মার্টিনা নাভ্রাতিলোভা

মার্টিনা নাভ্রাতিলোভা (; জন্ম: ১৮ অক্টোবর ১৯৫৬) চেকস্লোভাকিয়ার প্রাগে জন্মগ্রহণকারী বিখ্যাত আমেরিকান টেনিস খেলোয়াড় ও কোচ। অবসরপ্রাপ্ত চেক-আমেরিকান টেনিস খেলোয়াড় নাভ্রাতিলোভা একসময় আন্তর্জাতিক টেনিস অঙ্গনে বিশ্বের শীর্ষস্থানীয় ও সেরা প্রমিলা খেলোয়াড়ের মর্যাদা লাভ করেছিলেন। জন্মকালীন সময়ে তার নাম ছিল "মার্টিনা সুবার্তোভা"। তিনি তার সময়কালে টেনিস এককে, দ্বৈতে এবং মিশ্র দ্বৈতে একচ্ছত্র আধিপত্য বিস্তার করেছিলেন। স্তন ক্যান্সারে আক্রান্ত নাভ্রাতিলোভা ফেব্রুয়ারি, ২০১০ সালে হাসপাতালে ভর্তি হন ও পরের মাসেই চিকিৎসার মাধ্যমে আরোগ্য লাভ করেন।
নাভ্রাতিলোভা ১৮বার গ্র্যান্ড স্ল্যাম এককে বিজয়ী হয়েছেন। ৩১বার মহিলাদের দ্বৈতে শিরোপা জয় করে সর্বকালের সেরা রেকর্ড গড়েন। এছাড়াও ১০বার প্রধান প্রধান প্রতিযোগিতার মিশ্র দ্বৈতে বিজয়ী হয়েছেন। উইম্বলডনের এককের ফাইনালে ১২বার অংশগ্রহণ করে রেকর্ডসংখ্যক ৯বার বিজয়ী হন। তন্মধ্যে ১৯৮২ থেকে ১৯৯০ সালে একাধারে অংশগ্রহণ করেন। তিনি এবং বিলি জিন কিং - প্রত্যেকেই ২০বার উইম্বলডন জয় করেন। মার্গারেট কোর্ট এবং ডরিস হার্টের সাথে তিনিও গ্র্যান্ড স্ল্যামের বক্সড সেট নামে পরিচিত গ্র্যান্ড স্ল্যামের একক, দ্বৈত এবং মিশ্র দ্বৈত জয় করেন।
আধুনিক টেনিস যুগের এককে সর্বাধিক ১৬৭বার এবং দ্বৈতে ১৭৭বার জয় করে রেকর্ড সৃষ্টি করেন। এছাড়াও, সর্বাধিক ৭৪টি খেলায় ধারাবাহিকভাবে বিজয়ী হয়েছেন তিনি। ধারাবাহিকভাবে ১১বার প্রধান প্রতিযোগিতাগুলোর এককের ফাইনালে অংশ নিয়ে দ্বিতীয় স্থানে অবস্থান করছেন, স্টেফি গ্রাফ করেছেন ১৩বার। মহিলাদের দ্বৈতে প্যাম শ্রিভারের সাথে ১০৯টি খেলায় বিজয়ী হয়েছেন। উভয়ে ১৯৮৪ সালে প্রধান চারটি প্রতিযোগিতার শিরোপা জয় করেন।
সাবেক বিশ্বের ১নং মহিলা খেলোয়াড় বিলি জিন কিং নাভ্রাতিলোভা সম্পর্কে ২০০৬ সালে বলেছেন যে, "প্রমিলাদের টেনিস ইতিহাসের জীবিত খেলোয়াড়ের মধ্যে একক, দ্বৈত এবং মিশ্র দ্বৈতে তিনি সর্বোত্তম।"
ইউনিকোডে দাবার প্রতীকসমূহ

দাবার প্রতীকগুলি ইউনিকোডের অংশ।
চিত্র ব্যবহারের পরিবর্তে, ইউনিকোড অক্ষর সেটে সংজ্ঞায়িত করা চিহ্ন দ্বারা দাবা গুটি উপস্থাপন করা যায়। এটি সম্ভব করে তোলে:
এই প্রতীকগুলি প্রদর্শন বা মুদ্রণ করার জন্য, কম্পিউটারে ইনস্টল থাকা ভাল ইউনিকোড সমর্থক এক বা একাধিক ফন্ট থাকলে তা নথিতে (ওয়েব পৃষ্ঠা, ওয়ার্ড প্রসেসর নথি ইত্যাদি) ব্যবহার করা আবশ্যক।
দাবার প্রতীকগুলি বিবিধ প্রতীকসমূহের অংশ।
আধুনিক দাবা

১৯৬৮ খ্রিষ্টাব্দে গ্যাব্রিয়েল বিসেন্টে মরা দ্বারা উদ্ভাবিত আধুনিক দাবা এক ভিন্ন ধরনের দাবা খেলা বিশেষ।
আধুনিক দাবা ৯ x ৯ দাবা বোর্ডে খেলা হয়। এই খেলায় প্রতি খেলোয়াড় সাধারণ দাবার প্রচলিত সমস্ত গুটি ছাড়াও দুইটি অতিরিক্ত গুটি পায়। এর মধ্যে একটি হল একটি অতিরিক্ত বোড়ে ও অপরটি হল "প্রধানমন্ত্রী" 
খেলা প্রচলিত দাবার সমস্ত নিয়ম মেনে চলে। শুধু একটি অতিরিক্ত নিয়ম প্রধানমন্ত্রীর ক্ষেত্রে প্রযোজ্য। প্রধানমন্ত্রী গুটিটি দাবার গজ ও ঘোড়া উভয়ের দান দিতে পারে।
ঘাসফড়িং (দাবার গুটি)

ঘাসফড়িং এক ধরনের অপ্রচলিত দাবার গুটি বিশেষ।
"চেল্টেমহ্যাম একজামিনার" পত্রিকায় প্রকাশিত এক দাবা সংক্রান্ত সমস্যার সমাধানে ১৯১৩ খ্রিষ্টাব্দে টমাস রেনার ডসন ঘাসফড়িং গুটিকে প্রথম উদ্ভব করেন । এই গুটিকে ইংরেজি G বর্ণ এবং উল্টানো মন্ত্রী দিয়ে সূচিত করা হয়।
ঘাসফড়িং যে দাবাতে খেলা হয়, তাকে ঘাসফড়িং দাবা বলে। এই দাবার কোন কোন ক্ষেত্রে বোড়েকে এক সারি এগিয়ে রেখে আটটি করে ঘাসফড়িং গুটিকে দ্বিতীয় ও সপ্তম সারিতে রাখা হয়, আবার কোন কোন ক্ষেত্রে মন্ত্রীর বদলেীকটি করে ঘাসফড়িংকে রাখা হয়। 
ঘাসফড়িং দাবার মন্ত্রীর মতো সোজাসুজি বা আড়াআড়ি ভাবে যে কোন দিকে যেতে পারে। কিন্তু সেটা করতে গেলে তাকে নিজের দলের বা প্রতিপক্ষের কোন একটি গুটিকে টপকে ঐ গুটির ঠিক পরের ঘরে যেতে হয়। যদি টপকে যাওয়ার মতো কোন গুটি না থাকে বা পরপর একাধিক গুটি থাকে, তবে ঘাসফড়িংকে নড়ানো যায় না। ঘাসফড়িং যে গুটিকে টপকে যায়, তার ওপর কোন রকম প্রভাব ফেলে না। কিন্তু টপকে যাওয়ার পরে যে ঘর পৌঁছয়, সে ঘরে বিপক্ষের গুটি থাকলে তাকে উচ্ছেদ করতে পারে। উদহারণ স্বরূপ, প্রথম চিত্রে d4 এ থাকা সাদা ঘাসফড়িং b2, d1, d7 ও h8 ঘরে যেতে পারবে এবং a7 ঘরে গিয়ে কালো বোড়েকে উচ্ছেদ করতে পারবে। কিন্তু g4 যেতে গেলে দুইটি গুটি টপকাতে হবে বলে যেতে পারে না।
অ্যান্ডারনাখ দাবা

অ্যান্ডারনাখ দাবা এক ভিন্ন ধরনের দাবা খেলা বিশেষ।
এই দাবার নাম জার্মানীর অ্যান্ডারনাখ শহরের নামানুসারে দেওয়া হয়েছে। এই শহরে ভিন্ন ধরনের দাবাপ্রেমীরা প্রতি বছর মিলিত হন। ১৯৯৩ খ্রিষ্টাব্দের এই রকম এক সভায় এক দাবার সমস্যার প্রতিযোগিতায় অ্যান্ডারনাখ দাবাকে সামনে আনা হয়।
অ্যান্ডারনাখ দাবায় সাধারণ দাবার সমস্ত নিয়ম প্রযোজ্য। এছাড়া একটি বিশেষ নিয়ম আছে। এই দাবায় কোন গুটি বিপক্ষের গুটিকে উচ্ছেদ করলে বিপক্ষের রং ধারণ করে। কিন্তু রাজা যদি বিপক্ষের কোন গুটিকে উচ্ছেদ করে, তখন তার রং পরিবর্তন হয় না। যে দানে বিপক্ষের কোন গুটিকে উচ্ছেদ হয় না, সেই দান সাধারণ দাবার নিয়ম মেনে চলে। বোড়ের উত্তরণ হলে রং পরিবর্তন না হলেও অষ্টম সারিতে থাকা বিপক্ষের কোন গুটি উচ্ছেদ করে বোড়ের উত্তরণ হলে উত্তরণের পর নতুন গুটির রং পরিবর্তন হয়।
পাশে দেখানো চিত্র অ্যান্ডারনাখ দাবার সমস্যার একটি উদহারণ। এই সমস্যার উদ্দেশ্য তিন দানে সমাধান করে চিত্রে প্রদর্শিত অবস্থানে পৌছনো। সমস্যাটির সমাধান হল-
আলেখিনের বন্দুক

আলেখিনের বন্দুক দাবার এক ধরনের আক্রমণাত্মক ব্যূহ বিশেষ।
আলেখিনের বন্দুক বিশ্ব দাবা চ্যাম্পিয়ান আলেকসান্দর আলেখিনের নামানুসারে হয়েছে। ১৯৩০ খ্রিষ্টাব্দে সান রেমোতে তিনি গ্র্যান্ডমাস্টার আরোন নিমজোভিচের বিরুদ্ধে এই পদ্ধতিতে খেলে জয়লাভ করেন।
আলেখিনের বন্দুকের ধারণাটি হল দুইটি নৌকাকে পরপর একে অপরের পেছনে রেখে তাদের পেছনে মন্ত্রীকে রেখে তিনটি প্রধান শক্তিকে এক সারিতে নিয়ে আসা। এই ধরনের গুটির অবস্থান প্রতিপক্ষের বিরুদ্ধে এক তীব্র আক্রমণের সূচনা করে। কিছু বিরল ক্ষেত্রে দুই নৌকা ও এক মন্ত্রীর বদলে দুই মন্ত্রী ও এক নৌকা এই পদ্ধতিতে সাজানো হয়। 
আলেখিন বনাম নিমজোভিচের খেলায় ২৬ নম্বর দানে আলেকসান্দর আলেখিন আলেখিনের বন্দুক অবস্থান রচনা করার মাত্র চার দান পরেই নিমজোভিচ তার আক্রমণ প্রতিরোধ করতে না পেরে পরাজিত হন।
১. e4 e6 ২. d4 d5 ৩. Nc3 Bb4 ৪. e5 c5 ৫. Bd2 Ne7 ৬. Nb5 Bxd2+ ৭. Qxd2 0–0 ৮. c3 b6 ৯. f4 Ba6 ১০. Nf3 Qd7 ১১. a4 Nbc6 ১২. b4 cxb4 ১৩. cxb4 Bb7 ১৪. Nd6 f5 ১৫. a5 Nc8 ১৬. Nxb7 Qxb7 ১৭. a6 Qf7 ১৮. Bb5 N8e7 ১৯. 0–0 h6 ২০. Rfc1 Rfc8 ২১. Rc2 Qe8? ২২. Rac1 Rab8 ২৩. Qe3 Rc7 ২৪. Rc3 Qd7 ২৫. R1c2 Kf8 ২৬. Qc1 (চিত্র) Rbc8 ২৭. Ba4 b5 ২৮. Bxb5 Ke8 ২৯. Ba4 Kd8 ৩০. h4! h5 ৩১. Kh2 g6 ৩২. g3 ("জুগজোয়াং") ১-০
পাগলাগারদ দাবা

পাগলাগারদ দাবা এক ভিন্ন ধরনের দাবা খেলা বিশেষ।
পাগলাগারদ দাবায় সাধারণ দাবার সকল নিয়ম প্রযোজ্য। কিন্তু তাঁর সঙ্গে অবতরণ নামে এক অতিরিক্ত নিয়ম যোগ করা আছে। এই নিয়ম অনুযায়ী কোন উচ্ছেদ হওয়া গুটি রং বা দল পরিবর্তন করে বিপক্ষের সংরক্ষণে চলে যায়। খেলার যে কোন মুহুর্তে সেই খেলোয়াড় দান না দিয়ে গুটিটিকে আবার বোর্ডে নিজের পক্ষে কোন খালি ঘরে 'অবতরণ' করায়। কিন্তু বোড়েকে প্রথম ও অষ্টম সারিতে অবতরণ করানো যায় না। সাধারণ দাবায় যে কিস্তিতে কিস্তিমাত করা যায়, এই নিয়মে রাজা ও রাজাকে আক্রমণকারী গুটির মাঝে উচ্ছেদ হওয়া গুটিকে বৈধ অবতরণ ঘটিয়ে এই দাবায় তা আটকানো যায়। আবার উপযুক্ত জায়গায় অবতরণ ঘটিয়ে আকস্মিকভাবে কিস্তিমাত করা যায়। কোন বোড়ের উত্তরণ ঘটার পর তার উচ্ছেদ ঘটলে তাকে বোড়ে হিসেবে উতরণ করাতে হয়।
পাগলাগারদ দাবায় মন্ত্রী, নৌকা ও গজের চেয়ে বোড়ে ও ঘোড়ার গুরুত্ব বেশি। যদি প্রথম তিনটি গুটির মধ্যে যে কোন একটি দুই তিন ঘর দূর থেকে রাজাকে কিস্তি দেয়, তখন বোড়েকে রাজার পাশের ঘরে অবতরণ ঘটিয়ে ভালোভাবে প্রতিরক্ষা করা যায়। অপরদিকে ঘোড়াকে কিস্তি দেওয়া থেকে কোনো গুটি আটকাতে পারে না বলে আক্রমণে ের গুরুত্ব অনেক বেশি। এই খেলায় বোড়েকে শত্রুশিবিরের গভীরে অবতরণ ঘটিয়ে দিলে এই গুটি কিস্তি দিতে বিপজ্জনক ভূমিকা পালন করে।
হেমট্রামিক, মিশিগান

হেমট্রামিক (Hamtramck) আমেরিকার মিসিগান রাজ্যের একটি শহর। ২০১০ সালের জনগণনা অনুসারে এই শহরের জনসংখ্যা ২২,৪২৩ এবং আমেরিকার সেন্সাস ব্যুরো-এর তথ্য অনুসারে এই শহরের আয়তন ২.০৯ বর্গমাইল। 
হেমট্রামিক শহর প্রধানত ডেট্রয়েট শহর দ্বারা পরিবেষ্টিত। হাইল্যান্ড পার্ক এর সাথে এই শহরের সীমানার সামান্য সংযোগ রয়েছে।
টনি অ্যাবট

অ্যান্থনি জন "টনি" অ্যাবট (; জন্ম: ৪ নভেম্বর, ১৯৫৭) যুক্তরাজ্যের লন্ডনে জন্মগ্রহণকারী অস্ট্রেলিয়ার বিশিষ্ট রাজনীতিবিদ। ২০১৩ সালের সেপ্টেম্বর মাসে অনুষ্ঠিত নির্বাচনে তিনি অস্ট্রেলিয়ার ২৮তম প্রধানমন্ত্রী হিসেবে নির্বাচিত হন। ১৮ সেপ্টেম্বর, ২০১৩ তারিখে শপথ গ্রহণের মাধ্যমে তিনি পূর্বসূরী কেভিন রাডের স্থলাভিষিক্ত হন। এছাড়াও তিনি লিবারেল পার্টি’র বর্তমান দলনেতার ভূমিকায় রয়েছেন। ১৯৯৪ সাল থেকে তিনি ওয়ারিঙ্গা এলাকা থেকে সংসদ সদস্য হিসেবে দায়িত্ব পালন করছেন।
অ্যাবট সিডনী বিশ্ববিদ্যালয় থেকে অর্থনীতি ও আইনে স্নাতক ডিগ্রীপ্রাপ্ত হন। সেন্ট জন’স কলেজে অধ্যয়নকালীন ছাত্র প্রতিনিধি পরিষদের সভাপতি হয়েছিলেন তিনি। পরবর্তীতে রোডস বৃত্তি নিয়ে অক্সফোর্ড বিশ্ববিদ্যালয়ের নিয়ন্ত্রণাধীন কুইন্স কলেজে স্নাতকোত্তর ডিগ্রী অর্জন করেন। এরপর ১৯৮৪ সালে ২৬ বছর বয়সে ম্যানলি’র সেন্ট প্যাট্রিক’স সেমিনারি থেকে রোমান ক্যাথলিকে প্রশিক্ষণপ্রাপ্ত হন। সাংবাদিক, ব্যবসায়ে ব্যবস্থাপক ও রাজনৈতিক পরামর্শক হিসেবে কর্মজীবনে নিযুক্ত ছিলেন অ্যাবট। ১৯৭২ থেকে ১৯৯৪ সাল পর্যন্ত সংসদীয় রাজতন্ত্রের পরিচালক মনোনীত হন। ১৯৯৪ সালে ওয়ারিঙ্গ এলাকার উপ-নির্বাচনে প্রতিদ্বন্দ্বিতা করে নির্বাচিত হন।
১৯৯৮ সালে হাওয়ার্ড সরকারের শাসনামলে মন্ত্রীপরিষদের প্রথমবারের মতো কর্মসংস্থান, কার্যক্ষেত্র সম্পর্ক ও ক্ষুদ্র ব্যবসায় সম্পর্কীয় মন্ত্রী হিসেবে নিযুক্ত হন। ২০০৩ সালে স্বাস্থ্য ও বৃদ্ধ মন্ত্রী হন ও হাওয়ার্ড সরকারের ২০০৭ সালের নির্বাচনে পরাজয় পর্যন্ত সময়কালে দায়িত্ব পালন করেন। ছায়া মন্ত্রীপরিষদে প্রথমে ব্রেন্ডন নেলসন ও পরে ম্যালকম টার্নবুলের দপ্তরে সম্মুখসারির পদ থেকে নভেম্বর, ২০০৯ সালে পদত্যাগ করেন। রাড সরকারের প্রস্তাবিত এমিশনস ট্রেডিং স্কিম (ইটিএস)-এ টার্নবুলের সমর্থনই এর কারণ। এ বিষয়ে নেতৃত্ব গ্রহণে ব্যালটের মাধ্যমে টার্নবুলকে ৪২-৪১ ব্যবধানে পরাভূত করেন ও লিবারেল পার্টির নেতৃত্বভার গ্রহণসহ বিরোধীদলীয় নেতার ভূমিকায় অবতীর্ণ হন।
২০১০ সালের ফেডারেল নির্বাচনে অ্যাবট দলকে নেতৃত্ব দেন। ফলশ্রুতিতে ঝুলন্ত সংসদ ব্যবস্থা গড়ে ওঠে। অভিষিক্ত প্রধানমন্ত্রী জুলিয়া গিলার্ড গ্রীন এমপি এবং তিনজন স্বতন্ত্র সংসদ সদস্যকে নিয়ে জোট সরকার গঠন করেন।
|-
আমিষ

আমিষ মানবদেহের জন্য অত্যাবশ্যকীয় পুষ্টি উপাদান। এটি দেহকলার গাঠনিক উপাদানগুলোর একটি এবং জ্বালানির উৎস হিসেবেও কাজ করতে পারে। জ্বালানি হিসেবে আমিষ শর্করার সমপরিমাণ শক্তি ঘনত্ব প্রদান করে: প্রতি গ্রামে ৪ কিলোক্যালরি (১৭ কিলোজুল)। এর বিপরীতে স্নেহপদার্থ বা চর্বি প্রতি গ্রামে ৯ কিলোক্যালরি বা ৩৭ কিলোজুল শক্তি প্রদান করে। পুষ্টিগত দৃষ্টিকোণ থেকে আমিষের সবচেয়ে গুরুত্বপূর্ণ দিক ও সংজ্ঞাসূচক বৈশিষ্ট্য হল এর ভেতরে অ্যামিনো অ্যাসিডসমূহের সংযুক্তি।
আণবিক জীববিজ্ঞানের দৃষ্টিকোণ থেকে আমিষ বা প্রোটিন হল পেপটাইড বন্ধনসমূহ দ্বারা পরস্পর সংযুক্ত অ্যামিনো অ্যাসিডের পলিমার শৃঙ্খল। মানব পরিপাকের সময় পাকস্থলীতে হাইড্রোক্লোরিক অ্যাসিড ও প্রোটিয়েজ নামক উৎসেচকের ক্রিয়ার ফলে আমিষ অণুগুলো ভেঙে অনেকগুলো ক্ষুদ্রতর পলিপেপটাইড শৃঙ্খলে পরিণত হয়। মানবদেহ অত্যাবশ্যকীয় অ্যামিনো অ্যাসিডগুলো জৈবসংশ্লেষ করতে পারে না, তাই খাদ্য হিসেবে গৃহীত আমিষে অবস্থিত এই অ্যামিনো অ্যাসিডগুলো শোষণ হওয়া অত্যন্ত গুরুত্বপূর্ণ।
মানুষকে তাদের খাদ্য থেকে অবশ্যই নয়টি অত্যাবশ্যকীয় অ্যামিনো অ্যাসিড আহরণ করতে হয়, যাতে প্রোটিন-শক্তি অপুষ্টি এর পরিণামে মৃত্যু প্রতিরোধ করা যায়। এই নয়টি অ্যামিনো অ্যাসিড হল ফিনাইল-অ্যাালানিন, ভ্যালিন, থ্রিওনিন, ট্রিপ্টোফ্যান, মেথিওনিন, লিউসিন, আইসোলিউসিন, লাইসিন এবং হিস্টিডিন। অত্যাবশ্যকীয় অ্যামিনো অ্যাসিডের সংখ্যা ৮ নাকি ৯, এ নিয়ে বিতর্ক হয়েছে। বর্তমানে আপাতদৃষ্টিতে ঐকমত্য ৯টি অ্যামিনো অ্যাসিডের পক্ষে, কেননা হিস্টিডিন প্রাপ্তবয়স্ক মানবদেহে সংশ্লেষিত (তৈরি) হয় না। অন্যদিকে, মানবদেহ পাঁচটি অ্যামিনো অ্যাসিড সংশ্লেষণ করতে সক্ষম। এগুলি হল অ্যালানিন, অ্যাসপার্টিক অ্যাসিড, অ্যাস্পারাজিন, গ্লুটামিক অ্যাসিড এবং সেরিন। এছাড়া ছয়টি শর্তসাপেক্ষ অত্যাবশ্যকীয় অ্যামিনো অ্যাসিড আছে, যেগুলির সংশ্লেষণ বিশেষ রোগ-শারীরবৈজ্ঞানিক অবস্থায় সীমিত হতে পারে, যেমন নবজাতকের প্রাক-পরিপক্কতা কিংবা গুরুতর অপচিতিমূলক সংকটাবস্থায় আক্রান্ত ব্যক্তিসমূহের দেহে। এই ছয়টি অ্যামিনো অ্যাসিড হল আর্জিনিন, সিস্টেইন, গ্লাইসিন, গ্লুটামিন, প্রোলিন এবং টাইরোসিন। আমিষের খাদ্য উৎসগুলির মধ্যে আছে মাংস, দুধ ও দুগ্ধজাত দ্রব্যাদি, মাছ, ডিম, শস্যদানা, শিম ও শুঁটিজাতীয় উদ্ভিদ, বাদাম এবং ভক্ষণযোগ্য কীটপতঙ্গ।
উৎস অনুযায়ী আমিষকেকে দুই ভাগে ভাগ করা যায়। যথা:
১ গ্রাম আমিষ থেকে চার কিলোক্যালরি শক্তি পাওয়া যায়। দৈনিক প্রয়োজনীয় ক্যালরির ২০-২৫ ভাগ আমিষ জাতীয় খাদ্য থেকে গ্রহণ করা উচিত। প্রতিদিন খাবারে উদ্ভিজ্জ আমিষের পাশাপাশি কিছু প্রাণিজ আমিষও গ্রহণ করতে হবে।
আমাদের দেহের অস্থি, পেশী, বিভিন্ন দেহযন্ত্র, রক্ত কণিকা থেকে শুরু করে দাঁত, চুল, নখ পর্যন্ত প্রোটিন দিয়ে গঠিত। আমিষ শিশুদের দৈহিক বৃদ্ধি সাধন ও দেহ গঠন করে। আমাদের দেহের কোষগুলো প্রতিনিয়তই ক্ষয়প্রাপ্ত হয়। এই ক্ষয়প্রাপ্ত স্থানে নতুন কোষগুলো গঠন করে ক্ষয়পূরণ করতে ও কোনো ক্ষতস্থান সারাতে প্রোটিনের ভূমিকা রয়েছে। যখন দেহে চর্বি ও শর্করার অভাব দেখা যায় তখন প্রোটিন তাপশক্তি উৎপাদনের কাজ করে। রোগ সৃষ্টিকারী রোগজীবাণুকে প্রতিরোধ করার জন্য আমাদের দেহে তাদের প্রতিরোধী পদার্থ বা অ্যান্টিবডি তৈরী করা আমিষের একটি গুরুত্বপূর্ণ কাজ। মানসিক বিকাশ বা মস্তিষ্কের বিকাশের জন্য আমিষ অপরিহার্য।
দেহে আমিষেরর অভাব হলে বর্ধনরত বয়সের শিশুদের স্বাভাবিক বৃদ্ধি ব্যাহত হয়। দীর্ঘদিন ধরে খাদ্যে আমিষের ঘাটতি থাকলে কোয়াশিয়রকর রোগ হয়। দেহের রোগ প্রতিরোধ ক্ষমতা, মেধা ও বুদ্ধি কমে যায়। তাই আমিষ জাতীয় খাদ্য গ্রহণ করা প্রয়োজন।
পশ্চিম ইন্দিরা টোল

পশ্চিম ইন্দিরা কল (উচ্চতা ) কারাকোরাম পর্বতশ্রেণীর সিয়াচেন মুজতাঘের ইন্দিরা শৈলশিরায় অবস্থিত টোল বা কল। এই স্থানটি ভারত, পাকিস্তান, ও চীন সীমান্তের সংযোগস্থলের কয়েক কিলোমিটারের মধ্যে অবস্থিত।
পশ্চিম ইন্দিরা টোল উত্তরে উর্দোক হিমবাহ ও দক্ষিণে সিয়াচেন হিমবাহের মধ্যে অবস্থিত একটি অবতল স্থান বিশেষ। এই স্থানটি সিন্ধু নদ ও তারিম নদীর মধ্যে অবস্থিত এক জলবিভাজিকা। সিয়া কাংরি শৃঙ্গটি এখান থেকে তিন কিলোমিটার পশ্চিমে অবস্থিত।
এই টোলের ২.৪ কিলোমিটার পূর্ব দিকে ইন্দিরা শৈলশিরায় ) উচ্চতায় অবস্থিত অপর একটি টোল অবস্থিত। ১৯১২ খ্রিষ্টাব্দে মার্কিন মহিলা পর্বতারোহী ফ্যানি বুলক ওয়ার্কম্যান এই টোলের নাম ইন্দিরা কল বা ইন্দিরা টোল রাখেন। 
কর্ণেল নরেন্দ্র কুমার ১৯৮১ খ্রিষ্টাব্দে পশ্চিম দিকে অবস্থিত প্রথমোক্ত টোলে পৌঁছন। ১৯৮৮ খ্রিষ্টাব্দে হরিশ কাপাডিয়া ঐ টোলে পৌঁছন এবং তিনি এর নাম দেন "মূল ইন্দিরা টোল" বা "পশ্চিম ইন্দিরা টোল" এবং ফ্যানি বুলক ওয়ার্কম্যানের নামকরণ করা টোলের নতুন নাম দেন "পূর্ব ইন্দিরা টোল"।
এই টোল ভারত, পাকিস্তান, ও চীন সীমান্তের সংযোগস্থলের কয়েক কিলোমিটার পূর্বে অবস্থিত যেখানে ভারত ও পাকিস্তানের মধ্যে অবস্থিত প্রকৃত ভূমি অবস্থান রেখা চীন সীমান্তের সাথে মিলিত হয়েছে। এই টোলের দক্ষিণ দিকের অঞ্চলগুলি ভারত ও পাকিস্তান দুই দেশই দাবী করলেও ভারতের নিয়ন্ত্রণে রয়েছে। এর উত্তর দিকে ট্রান্স কারাকোরাম ট্র্যাক্টের অংশ যা ভারত দাবী করলেও ১৯৬৩ খ্রিষ্টাব্দ থেকে এই অঞ্চলটি পাকিস্তান ও চীনের মধ্যে সীমান্ত চুক্তির ফলে চীনের নিয়ন্ত্রণাধীন রয়েছে।
প্রকৃত ভূমি অবস্থান রেখা

প্রকৃত ভূমি অবস্থান রেখা (Actual Ground Position Line) ভারত ও পাকিস্তানের মধ্যে সিয়াচেন হিমবাহ অঞ্চলে অবস্থিত সীমান্ত রেখা। এই রেখা নিয়ন্ত্রণ রেখার সবচেয়ে উত্তর বিন্দু থেকে পশ্চিম ইন্দিরা টোল অব্দি অবস্থিত।
পাকিস্তানি সেনাবাহিনী সিয়াচেন হিমবাহ ও সালতোরো পর্বতশ্রেণী অধিকার করে নেবে এই আশঙ্কায় ১৯৮৪ খ্রিষ্টাব্দে এই অঞ্চলটি ভারত অপারেশন মেঘদূতের মাধ্যমে নিজেদের সামরিক দখলে নিয়ে আসে। তারপর থেকে ভারতীয় সেনাবাহিনী সালতোরো পর্বতশ্রেণী নিজেদের দখলে রেখেছে।
পশ্চিম ইন্দিরা টোল থেকে এই রেখা সালতোরো পর্বতশ্রেণীর মধ্যে দিয়ে সিয়া গিরিবর্ত্ম, সালতোরো কাংরি -১ পর্বত, বাইলাফন্ড গিরিবর্ত্ম , কে ১২ পর্বত, গ্যোং গিরিবর্ত্ম ও এনজে ৯৮৪২ ওপর দিয়ে গেছে। সালতোরো পর্বতশ্রেণীর ৭০০০ মিটারের চেয়ে উঁচু পার্বত্য মালভূমি ভারতীয় সেনাবাহিনী নিজেদের দখলে রেখেছে, যাতে পাকিস্তানি সেনাবাহিনী সালতোরো পর্বতশ্রেণী পর্বতারোহণ করে ভারতীয় ভূখণ্ডে প্রবেশ করতে না পারে।
হেমট্রামিক পাবলিক স্কুল্‌স

হেমট্রামিক পাবলিক স্কুল্‌স () হলো একটি স্কুল পরিচালন সমিতি যেটি আমেরিকা যুক্তরাষ্ট্র-র হেমট্রামিক শহরের সকল স্কুল পরিচালনা করে। অন্য জেলার ছাত্র-ছাত্রীরাও এই জেলার বিদ্যালয়ে নিজেদের নথিভুক্ত করতে পারে যা "স্কুল অব্ চয়েস প্রোগ্রাম" নামে খ্যাত।
২০১১ সাল থেকে অফিসিয়াল স্নাতকের হার ৬২%। ২০১১ সালে দক্ষিণ-পূর্ব মিশিগানের "ইউনাইটেড ওয়ে" স্নাতকের হার উন্নত করার উদ্দেশ্যে একটি ব্যবস্থা গ্রহণ করে যার জন্য "জেনারেল মোটর ফাউন্ডেশন" ২৭.১ মিলিয়ন আমেরিকান ডলার অনুদান দেয়।
২০০৩ সালের ফেব্রুয়ারির হিসেব অনুযায়ী, এই পরিচালন সমিতির বার্ষিক বাজেট ছিল ৩৫ মিলিয়ন আমেরিকান ডলার এবং এই সমিতির দ্বারা পরিচালিত স্কুল গুলিতে মোট ৩৮০০ ছাত্র-ছাত্রী পড়াশুনা করত।
২০০৮-২০০৯ শিক্ষাবর্ষে এই পরিচালন সমিতির দ্বারা পরিচালিত স্কুল গুলিতে ২,৮৭৩ জন K-১২, ৬৯ উপভোগ জন এবং ২৩ টি দেশ থেকে ২৮১ জন প্রাপ্তবয়স্ক ছাত্র-ছাত্রী ছিল যাদের ৮৫% বিনামূল্যে অথবা অল্প মূল্যে মধ্যাহ্নভোজ পেত। ইংরেজি ভাষার ছাত্র-ছাত্রী ছাড়াও বাংলা (২১·৮%), আরবি (১৮·৮%), বসনিয়ান (৭·৫%), পোলিশ (২·৪%) এবং আলবেনিয়ান (১·৫%) ভাষার ছাত্র-ছাত্রীরা আছে।
২০১১ সাল থেকে বাংলা ও উর্দু মাতৃভাষার মোট ৯০০ জন ছাত্র-ছাত্রী নিজেদেরকে নিবন্ধভুক্ত করে।
৮ই সেপ্টেম্বর ২০০৯ সাল থেকে ১-৮ শ্রেণীর ছাত্র-ছাত্রীদের জন্য স্কুলের নির্ধারিত পোশাক বাধ্যতামূলক করা হয় এবং ২০১০ সাল থেকে উচ্চ বিদ্যালয়ের ছাত্র-ছাত্রীদের জন্যও স্কুল পোশাক পরার নির্দেশ দেয়া হয়।
মামনুন হুসাইন

মামনুন হুসাইন (; জন্ম: ২ মার্চ অথবা ২৩ ডিসেম্বর, ১৯৪০ – ১৪ জুলাই ২০২১) ব্রিটিশ ভারতের আগ্রায় জন্মগ্রহণকারী পাকিস্তানের বিশিষ্ট টেক্সটাইল ব্যবসায়ী ও রাজনীতিবিদ। ২০১৩ সালের নির্বাচনে তিনি পাকিস্তানের দ্বাদশ রাষ্ট্রপতি হিসেবে আসীন রয়েছেন। ৯ সেপ্টেম্বর, ২০১৩ তারিখে আইওয়ান-ই-সদরে শপথ গ্রহণের মাধ্যমে তিনি সাবেক রাষ্ট্রপতি আসিফ আলি জারদারি’র স্থলাভিষিক্ত হন।
১৯৯৯ সালে সংক্ষিপ্ত সময়ের জন্য সিন্ধ প্রদেশের গভর্নর ছিলেন। এর পূর্বে তার কোন রাজনৈতিক সম্পৃক্ততা ছিল না। রাজনীতিতে তিনি কম পরিচিত ব্যক্তিত্ব ছিলেন। কিন্তু নওয়াজ শরীফের সুনজরে থাকায় তাকে গভর্নর করা হয়। কিন্তু, ১৯৯৯ সালের সামরিক অভ্যুত্থানের কারণে তিনি ক্ষমতাচ্যূত হন। বর্তমান প্রধানমন্ত্রী নওয়াজ শরীফের একান্ত বিশ্বস্ত ও অনুগত হিসেবে পরিচিত তিনি। নওয়াজ শরীফের নেতৃত্বাধীন পিএমএল-এনের পক্ষ থেকে তাকে রাষ্ট্রপতি প্রার্থী হিসেবে মনোনীত করা হয়। অতঃপর ৩০ জুলাই, ২০১৩ তারিখে পাকিস্তানের রাষ্ট্রপতি হিসেবে নির্বাচিত হন। ৪৩২ ভোট পান মামনুন; প্রতিপক্ষ একমাত্র প্রার্থী ওয়াজিহুদ্দিন আহমেদ পান মাত্র ৭৭ ভোট।